کوردیپێدیا - 20-06-2019\n📅 20-06-2019 ℹ | پۆل: رێکەوت و رووداو (کڕۆنۆلۆژیا) | زمانی بابەت: 🏳 کوردیی ناوەڕاست\nلە چالاکییەکانی ئەمڕۆ: 20-06-2019\n- ناهیدە رەفیق حیلمیناهیدە رەفیق حیلمی لە سلێمانیسلێمانی بەخاک سپێردرا.\nماڵئاوایی له ناهیدە رەفیق حیلمی\n- لە کاتژمێر 7ی بەیانییەوە سوپای داگیرکەری تورک و چەتەکانی گوندەکانی مالکیە وشەوارخێ-ی ناوچەی شەرانی سەربەکانتۆنی عەفرینعەفرین تۆپباران دەکەن. لە ئەنجامی ئەو هێرشانەدا زیانی مادی بەرناوچەکە کەوتووە.\n- لە شەقامی سیاسی لە ناوەندی شاری عەفرین تەقینەوەیەک ڕوویدا. ڕاگەیەنرا کە چالاکییەکە لەڕێگەی ئۆتۆمبێلی بۆم ڕێژکراو ئەنجام دراوە و لەئەنجامی ئەو چالاکییەدا چەتەیەک کوژرا و برینداریش هەیە.\n- ئێران فڕۆکەیەکی بێفڕۆکەوانی ئەمریکیی لە کەنداو خستەخوارەوە.\n#ناهیدە رەفیق حیلمی | #سلێمانی | #عەفرین |\n 📡 ماڵپەڕ | 🏳 کوردیی ناوەڕاست | ماڵپەری ئەی ئێن ئێف نیوز - 20-06-2019\n1. 👁 جودابوونەوەی هەشت ئەندامی کۆمەڵەی شۆڕشگێر (موهتەدی)\n2. 👁 کاروان مەحمود سەنگاوی؛ کوڕەکەی مەحمود سەنگاوی کۆتا پەيام دەداتە پارتی و بارزانی\n1. 👁 دانپێدانانی تاوانەکانم - قەهار گەزنەیی\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jun 23 2019 4:10PM باشترکراوە\n📷 فایلی وێنە 1.0.1 63 KB Jun 22 2019 1:35PM هاوڕێ باخەوان


کات 08/10/1399 58 بازدید\nیەکێک لە خۆشترین کایەکانی ئەو ساڵانە گرتنی کلکی ئەو مانگایانە بوو وا لە دەشت و دەر دەهاتنەوە. کلکیانمان دەگرت و بە شوێنیاندا دەڕۆیشتن. بۆ ئەوەی چێژی لێ بەری، کلک گرتنەکە شێوەی خۆی هەبوو. دەبووایە بە دەم گرتنییەوە خۆ بەدووادا بخەی بۆ ئەوەی هەموو قورسایی جەستەت بکەوێتە سەر کلکی مانگاکە. ئەوسا مانگاکە هێزی زیاتری بەخۆی دەدا و بەم شێوەیە تۆیشی رادەکێشا. ئێمە قاقا دەماندایە پێکەنین. جاری وابوو بە دوو منداڵ ئەم کارەمان دەکرد. گەورەکان دەنگیان دەداین، بەڵام کەمتر دەیانوێرا دەنگی من بدەن. تەنیا لە ژێر لێوەوە دەیانبۆڵاند. من دەمزانی بە هۆی باوکم و هەڤاڵاکانیەوەیە. جارێکیان براکەم کلکی کەرێکی گرت، کەری رەشی دراوسێکەمان. کەر بەهێزترە، بەگوڕترە. براکەمی راکێشا. براکەم زیاتر خۆی بە پشتەوەدا خست. کەرەکە گوڕی زیاتری بەخۆیدا، کتوپڕ نازانم چۆن بوو لەقەیەکی هاویشت. براکەم وەک تۆپی لاسیق هەڵبەزییەوە و یەک دوو میترێک لەلاترەوە بە پشتا کەوت. ژنەکان بە هاوارهاوار و قیژەقیژ فریایکەوتن. لەقەکە سەری گرتبوو. لە هۆش خۆی چووبوو. دایکم شێتانە لە کاتێکدا خۆی دەڕنی، هات. بەخۆشییەوە چاکبووەوە. بەلام گەر لێی وردبیتەوە ئیستایش دەبینی قوپاوییەک لە سەریدا هەیە. جگە لەوە لەو ساڵەوە جۆرەیەکی لێهات. وەک جاران نەما. ساردوسڕە و بە بێدەنگی دەتوانی یەک ساڵی رەبەق لە تەنیشتتدا دابنیشێ و لێت بڕوانێ بێ ئەوەی یەک تاقە وشە چییە قسەبکا. لات سەیرنەبێ. تازە دەڵێن بەختی هەبووە. دەڵێن قاچی کەرەکە جوان نەیگرتووە، ئەگینا بەئاسانی دەیتوانی بیکوژێ. دەیشڵێن چونکە کوڕی ئەو پیاوە بووە خوا رەحمی پێکردووە. نازانم بۆ نەیاندەگوت لەبەر ئەوەی کوڕی دایکم بووە خوا رەحمی پێکردووە. من لام وایە خەڵکی بەگشتی زۆر گەمژەن. لە شت نازانن و کەچی هەر لەخۆوە چیرۆکی سەیروسەمەرەی بۆ سازدەکەن. ئاخر توخوا چۆن خوا بە پیاوێک رەحم دەکا کە رەحمی بۆ ماڵ و منداڵی خۆی نیە، ها،… چۆن؟ لە باوکمیان راسپاردبوو و لە دووای چەند هەفتە سەروسەکوتی پەیدابووەوە. ئەمجارە بە سواری کەرێکەوە! ئەها راستی لەبیرم چوو بیگێڕمەوە باوکم سەرەتا خاوەنی ئەسپێکی سپی جوان بوو. کە دەهات بەوەوە دەهات. جاروبار بە هەڤاڵانی دەگوت من و براکەم سوار ئەسپەکە بکەن. چەند خۆش بوو! خۆشترین بیرەوەریی من سواربوونی ئەسپە سپییە. چەند بەرز و بە هەیبەت بوو. بە گەردنی کشاو و بەهێزییەوە. بە حیلکەی خۆشییەوە. کە باوکم بە کەرەکەیەوە هات من هەر یەکجار ترسام. ئەو شەوە نەچوومەدەر. یەعنی براکەیشم. دایکم گوتی رەزای مرێ لە کۆڵان بیبەستەوە نەک لە حەوشێ. باوکم کاتێک لەوە دڵنیابوو براکەم وەزعی باشە و جێگای مەترسی نیە، سوار کەرەکەی بووەوە و دیسان لە یاڵەکەی پشت ئاواییەوە ونبووەوە. بەس پێش رۆیشتن رووی کردە من و براکەم و گوتی لە بیرتان بێت قەت بە شوێن کەردا نەڕۆن،… قەت قەت. راستدەکا، ساڵانی دوواتر بوو من لەوە گەیشتم تەنانەت دێهاتییەکانیش کاتێک بە شوێن گوێدرێژەکانیاندا دەڕۆن کەمێک خۆیان لە ئاستیاندا لادەدەن. بە قەراخ توولەرێکاندا دەڕۆیشتن. کتومت لە دوواوە نین. ئێمە، واتە من و براکەم، ئەو سەردەمانە ئەمەمان نەدەزانی. من پێم وایە ئەگەر باوکمان لەگەڵ بووایە ئەمەمان دەزانی و براکەم بۆ هەمیشە قوپاوییەک نەدەنیشتە ناوچاوانی. هەرچەند ئەو قوپاوییە ساڵانی دوواتر کاتێک بوو بە بەرپرسی هێزی سەربازی روخسارێکی تایبەتی پیدابوو، وەها کە ئەوەندەی تر لێی دەترسان و خەڵکی و هەڤاڵان لایان وابوو نا ئیتر ئەمە گاڵتەی لەگەڵا ناکرێ!\nئیستا لەو ساڵانە گەلێک گوزەراوە. من پێم وایە بەگشتی دوو جۆر مرۆڤ لە دونیادا هەن: پێشڕەو (بۆ ئاگاداری ئەوانەی هێشتا لە جیهانی سیاسەت نازانن یەعنی ئەو کەسانەی وا لە پێشەوە دەڕۆن و ژمارەشیان بە گوێرەی یاسایەکی نەزانراو لە چاو خەڵکی تر یەکجار کەمە)، دووهەم پاشڕەو، (واتە ئەوانەی لە دوواوەی پێشڕەوەوە دەڕۆن و ژمارەی ئەوانیش دیسان بەگوێرەی یاسایەکی نەزانراو یەکجار زۆرە، ئەوەندە زۆر هەر لە ژماردن نایەن). باوکم لە چەشنی یەکەم بوو و دایکم لە چەشنی دووهەم. واتە باوکم پێشڕەو بوو و دایکم پاشڕەو. دیارە ئەمە من و براکەیشم دەگرێتەوە هەرچەند ساڵانی دوواتر، واتە لە دووای راپەڕین تووانیمان قەرەبووی بکەینەوە. هەڵبەت پاشڕەوەکان لە دایکمیش وەک پێشڕەو دەڕوانن، بەڵام من دەزانم ئەوانە گەمژەن و لە راستیدا تێناگەن. لای ئەوان هەرکەس لەوێ لە شاخ لای باوکم و هەڤاڵانی بوونایە ئەوا دەبوونە پێشەنگ،… قسەی قۆڕ!\nئیستا دەزانم دایکم هەمیشە خەفەتی ئەوەی دەخوارد رەنگە ئێمە بەهۆی کوژرانی باوکمەوە بە هەتیوی گەورە بین. هەرچەند من ئیستایش بە جوانی نازانم جیاوازیی نێوان من و براکەم لەگەڵ هەتیوان چیبوو. بەڕاستی چیبوو؟ ئەرێ ئەرێ تێدەگەم دەزانم بەهەرحاڵ ئێمە باوکمان هەبوو و لە سووچێکی ئەم دونیایە هەرچەند دوور لە ئێمە لە شوێنێک دەژیا، بەڵام… کوڕە با واز بێنین. لەلای من هەتیوی بە هەبوونی باوکیشەوە دەبێ. تەنیا بە مەرجێک باوکەکە زۆر نەیەتەوە. دەبێ مەودایەک هەبێ، مەودایەک بەقەدەر زۆربەی کاتەکانی ژیانی منداڵی. من بەتایبەت ئیستا لام وایە باوکم لە دایکم یەکجار گرینگتر بوو. دایکم تەنیا بستێک لەبەر پێی خۆی واوەتری دەبینی، بەڵام باوکم ئەوەندە دووری دەبینی نەبێتەوە. دووربینیش نرخی خۆی هەیە، دەبێ بیدەی. ئەوەی قسەی زل دەکا دەبێ باجەکەیشی زل بێت، هەرچەند زۆر جار کەسەکە خۆی نیە وا باجەکە دەدا و ئەوە کەسانی ترن، بۆ وێنە من و براکەم و دایکم. ئاە دایکم! چەند نازنین بوو، بەڕاستی بیری دەکەم، ئەوەندەی بیردەکەم لەوانەیە شێت بم، لەوانەیە کەلەسەرم بتەقێ،… وەک تۆپ. بەڵام بەڕاستی با قسەیەکیش بۆ خوا بکەین گەر دایکم و ئێمە بەدەوری باوکمەوە نەبوواین، داخۆ ئەمەی پێدەکرا؟ من لام وایە نا. من پێم وایە دیکتاتۆر هەرچەندە دنەدەربێت و پاڵت پێوەبنێ بۆ ئەوەی لە دژی شتێک بکەی، بەڵام گەر بە دەورووبەرەکەت دڵخۆش نەبی هیچت پێناکرێ.\nمن زۆر جار لەگەڵ براچووکەکەم دەستی یەکترمان گرتووە و لە نیوەڕۆیانی گەرمی هاوین لە بن دیواری کۆڵان دانیشتووین و گوێمان لە ویزەویزی مێش و زەردەواڵەکان گرتووە. لە ئاسمانی ساماڵمان رووانیوە و زانیومانە باوکمان لە شوێنێک لەژێر ئەم پانتاییە شینەدایە. دایکم لە پەنجەرەکەوە هاواری لێدەکردین لەکوێن؟ دایە لێرەین، دڵنیابە دوورناکەوینەوە. یەعنی شوێنێکمان نیە بۆ دوورکەوتنەوە. وە بیرمان لەو رۆژەی دەکردەوە وا دەمانتوانی لەگەڵ باوکمان بڕۆین. باشە مەگەر قەدەری پیاوەکان رۆیشتن و دوورکەوتنەوە نیە؟ باوکم لە دوورەوە دەنگی دێت و دەڵێ ئافەرین کوڕم،… وایە، باشی بۆچوویت! دایکم دیسان تووڕەدەبێتەوە. نا دایکە زویرمەبە! تەنیا باوکم راستدەکا،… تەنیا باوکم!\nنیشتمان پڕ ببوو لە موحەجیبە. هەڤاڵان هەواڵیان هێنا شەقامەکان و کۆڵانەکان چیدی وەک جاران نەماون. عاباپۆشەکان هەتا دەهات زیایان دەکرد و، مۆدەکان کەم. بگرە منداڵە مێینەکانیش بەشێکی بەرچاویان حیجابیان بەسەرەوە بوو. ئەمە لە کاتێکا بوو ئەم ساڵانەی دووایی هەتا دەهات نیشتمان گەرم و گەرمتر دەبوو. هەتاو بە ئاسمانی بەرز و ساماڵییەوە وەک تۆپەڵە گڕێکی شێتی لێهاتبوو. بەڵام نا، لە نێوان جل و بەرگی زۆر و گەرمادا پێوەندێکی راستەخۆ نیە. ئەی ئەوە نیە جووتیاران لە کاتی کار لە مەزرادا و بە دەم جووتکردن و دروێنە و مەڵەغانگێڕانەوە جامانە دەبەستن؟ راستییەکەی ئەوە بوو بە هۆی موحەجیبەکانەوە شتیکی تر خەریکبوو لەچاو سەردەمی دیکتاتۆر فەرقی دەکرد. دیسان هەواڵ هات لە شەقام جاری وایە بە تەماتە رزیوی ناو جۆگان و بەرد شوێن ئەو ئافرەتانەی دەکەون وا موحەجیبە نەبوون. دەیانگێڕایەوە جارێکیان کچێکی پانتۆڵ لەپێ بە بلوزێکی سوورەوە کە لەگەڵ براکەی دەبێ کۆڵانەو کۆڵان هەڵایانبڕیبوون. گوتیان جاری وایە فیقەیان لێدەکێشن و دەستیان بۆ دەبەن و، پێیان دەڵێن قەحبە. فەرماندە باوەڕی نەدەکرد. ئەو کە سەردەمی دیکتاتۆر لە شار ژیابوو و ژیانی گوندیشی بینیبوو، قەت زۆر بیری لەوە نەکردبووەوە کە فڵانە ژن موحەجیبەیە و ئەوی تر مۆدە. لای ئەو و بگرە زۆر خەڵکی دیکەیش ئەمە وەک شتێکی ئاسایی بوو، عیسا بە دینی خۆی و مووسا بە دینی خۆی. ئەمری دەرکرد کۆبوونەوەیەکی بەرفراوان لەسەر مەسەلەکە رێکبخرێ. ناردی لێزانی دڵ شێواویش هات. لەبەر ئەوەی جگەرەی زۆری دەکێشا لە نزیک پەنجەرەکە لە لاخوارووەوە کورسییەکیان بۆ دابینکرد. بە قژی لوول و بژ و، سیمای پڕ خەیاڵی هێشتا نەنووسراوییەوە هات. هەر کە دانیشت دەستبەجێ جگەرەیەکی داگیرساند، دووسێ مژی قووڵ و مزری لێدا و ئیتر لاخوارووی ژوورەکە بوو بە رۆژی قیامەت! هەڤاڵی تەنیشتی لەبەر خۆیەوە جوێنێکی حەواڵەکرد. لێزان بەلاچاو سەیری کرد، بەڵام هیچی نەگوت. وەک بڵێی دەیەوێ ئەمەیش دوواتر بکا بە هەوێنی شیعرێکی تر. بۆ وێنە رەنگە یەکێک لە بەیتەکانیشی ئەمە بێت “کاتێک دووکەڵ جوێن قانگدەدا…”.\nلەبەر ئەوەی ژنان نیوەی کۆمەڵگان، کۆبوونەوەکە نیوەی هەمان رۆژی خایاند. لە نێواندا ژەمێکی چاکیان خوارد و دوو جاری تریش پشووی باشیان راگەیاند، وەها هەڤاڵان بتوانن بەردەوام بە گوێرەی پێویست لەسەر بابەتەکە بن و لانەدەن. کۆبوونەوەکە سەرەتا بە شیعرێکی لێزانی دڵ شێواو لەسەر کێشەی دیمۆکراتیک و ئینسانیی ژنان دەستی پێکرد. شیعرەکە کەمێک درێژ بوو و فەرماندەی وەڕەزکردبوو، بۆیە بەناچار بە داوای لێبوردنەوە لە ناوەڕاستی خوێندنەوەکەدا، بە هەڵبڕینی دەست، پێی بڕیبوو. لێزان بە قامکێکی قژە هەڵڕژاوەکانی سەر تەوێل و چاوانی لادەدا و بە تەعەجوبەوە سەیری فەرماندە دەکا، وەک بڵێی دەیەوێ بڵێ قوربان چۆن شتی وادەبێ،… چۆن؟! بەڵام ئەو لە کۆنەوە نیگای فەرماندەی دەناسی، کە گوتی نابێ یەعنی ئیتر نابێ. لێزان خێرا لە سەر کورسییەکەی خۆی دانیشتبووەوە و بە دەم داگیرسانی جگەرەیەکی نوێوە سوێندی خواردبوو ئەو شیعرە، کە بە رای خۆی نیشتمانی جارێکی تر دەهەژاند، قەت لە داخانا چاپ و بڵاونەکاتەوە، لەبەر خۆیەوە گوتی “لە قوزیایکی ئەوە بەم چاپی کا!” هەڤاڵەکەی تەنیشتی کە لای وابوو جوێن بەو دەدا، دەستی هەڵبڕیبوو کە بلێ قوربان بێ رێزیم پێدەکا کە فەرماندە جوابی ئەویش ناداتەوە. بۆیە لە داخا گوتبووی “لە قوزیایکی خۆت بەم!” لێزان دیسان بە لاچاو سەیرێکی هەڤاڵ دەکاتەوە و دیسان خەیاڵی شیعرێکی تر دەیباتەوە، رەنگە وەک “دایکم بە لێویەوە!”\nـ لێزانی دڵ شێواو: “بە بارەتەقای مێژوو، رەش لە دەرگاکەمی داوە!”\nکە کۆبوونەوەکە تەواودەبێ، لە دەرەوە لە نێوان لێزانی دڵ شێواو و هەڤاڵەکەی تەنیشتی دەبێ بە شەڕ و لێدان. هەرچۆنێک بێ جودایان دەکەنەوە و هاوکات ناهێڵن هەواڵەکە بە فەرماندە بگا. هەڤاڵەکە دەڵێ بەحەیاتی قەت بەقەدەر ئەمڕۆ ئەوەندەی دووکەڵ بەسەردا نەچووە، گوتی تەنانەت لە کاتی هینە بەدناوەکانیش (لێرەدا لە حرس و تووڕەیی خۆی وشەکەی نەهاتبووەوە بیر و بۆیە ‘هینی’ بەکارهێنابوو). لێزانیش هیچی نەگوتبوو. هەستابووەوە سەرپێ، خۆی تەکاندبوو، سەیرێکی یەخە دڕاوەکەی کردبوو و وەک دەیانگوت ئەو شەوە تا درەنگان خواردبوویەوە و گۆرانی عەلی مەردان و حەسەن زیرەک و ماملێی گوتبووەوە. دوو میوانی ناوەختی زەعیفەیشی دەبێ. ئاخری شەو قاقا دابوویە پێکەنینێکی شێتانە و ئیتر هەتا کاتژمێر چواری دووانیوەڕۆی رۆژی دوواتر خەوتبوو.\nئەو شەوە فەرماندە بیری دایکی خۆی دەکەوێتەوە. ژنێک بە جلوبەرگی کوردییەوە کە کاتێک دەچووە دەرەوە (ئەویش بە دەگمەن هەڵدەکەوت)، عابایەکی رەشی کۆنی بە سەر خۆیدادەدا. لە بیری دێ لە کۆڵانەکەی ئەوان ژنان هەمیشە بە جلی خۆماڵی لەناو حەوشەکان و لەبەر دەرگاکاندا دەبینی و لە دەرەوەیش بە عابایەک بە سەریانەوە. لە گەڕەکەکانی تریش، ئەو گەڕەکانەی وا خەڵکی دەوڵەمەندی تیا دەژیا، مۆدەکانیش دەبینران؛ ئەو مۆدانەی هەتا سەردەمی راپەڕین رۆژبەڕۆژ ژمارەیان زیادی کردبوو بە بێ ئەوەی زۆر عەجایەب بێتەبەرچاو. ئیستا هەموو شتێک لە ناو ماڵدا گەڕابووەوە بۆ مەکسییەکی درێژ بە لەچکێکی توندوتۆڵ بەسەرەوە و بە عابا رەش و ئەستوورەکانیش لە دەرەوە بە سەریانەوە. بە خۆی گوت راوەستە، داخۆ ئەمە مەترسییە لە سەرت؟ راستی جل وبەرگ چ پێوەندێکی بە منەوە هەیە؟ جلی خۆماڵی و مۆدە و عابا؟! دە تێیانهەڵدە!… کتوپڕ هاتەوە بیری باشترین چەکدارەکانی، خەڵکی ناوچەکانی گەرمیان واتە ئەو ناوچانە بوون وا ژنەکانیان زیاتر لەهەر شوێنێکی تر عابایان بەسەرەوە بوو. پێکەنینی بە گەمژەیی خۆی دێ. باشە بۆ پێش کۆبوونەوەکە و دوواتریش ئەمەی نەهاتبووەوە بیر. باشە بۆ دونیا وای لێهاتبوو شتە باوەکانیش مانای تریان وەردەگرت؟\nمن وەک براکەم پێم وانیە تەنیا باوکم راستدەکا. پیاو هەتا دەژی لام وایە قسەی قۆڕ زۆر دەبیستێ. جارێکە با ئەوە بڵێم منیش وەک ئەو نازانم خۆشم بووێ یان نا. هەرچەند کاتێک بیری ئەو ساڵانە دەکەمەوە رقم لێیەتی و کاتێکیش لە ئیستا دەڕوانم، خۆشم دەوێ. یەعنی خۆشم ناوێ… چۆنی بڵێم!… هەم خۆشم دەوێ و هەم نا، شتێکە لە نێوان ئەم دووانەدا. باوکم دەلێم، ئەوەی وا پێی دەڵێن فەرماندە. جاری وایە خۆشم دەوێ و جاری وایە نا. من هەندێ جار بەزەییم بەسەریا دەێتەوە. هەستدەکەم راستە فەرماندەیە و دونیا بە کەیفی ئەوە، بەڵام ئەو چێژەی وا دەبێ لە ژیان بیبینێ، نایبینێ! مرۆڤ جاری وایە دەبێ دونیا بە کەیفی ئەو نەبێ. وەک هەموو کەسێکی تر. کە شتێکت بە کەیف نەبوو ئەوا ئیتر چێژ لەوەی دەگری وا بە کەیفت بوو. وەهایە ئیتر، ئەمە بەوەی! لای من وایە. باوکم رەوتی ژیانی ئێمەی گۆڕی، زۆر پێش ئەوەی من و براکەم لە دایک بین، تەنانەت زۆر پێش لەوەی دایکیشم ببێ بە ژنی. لای من ئەو چەندە دونیا بە کەیفی بوو، هەر بەو رادەیە بەپێچەوانەوە، هیچ شتێک بە کەیفی دایکم نەبوو. دیارە ئیستا کە بیری لێدەکەمەوە لەلام ئاساییە. دایکم ژنێکی بێ ئیرادە بوو و باوکم پڕی ئیرادە. وەک بڵێی بەشەکeی دایکیشمی بەرکەوتبوو. رەنگە هەر لەبەر ئەمەیش بووبێ کە لە رێکەوتێکی سەیردا دایکم دەبێ بە ژنی. مەگین وەها نیە کە هەمیشە شتە پێچەوانەکان یەکدەکەون؟ لای من کە وەهایە.\nبا بگەڕێمەوە سەر ئەوەی کە ئەوە تەنیا باوکم نیە راستدەکا. بەڕای من هەموو کەسێک بەجۆرێک لە جۆرەکان راستدەکا، بەڵام تەنیا جیاوازییەکە لەوەدایە هەندێ کەس لەگەڵ ئەوەی راستدەکا، دەتوانێ راستییەکەیشی بسەپێنێ، بیسەلمێنێ. باوکم لەو جۆرە کەسانەیە. لەوانەی وا لەم بوارەدا دەگەنە ترۆپک. من قەت ئەو حەز و شەوقەی وا لە کاتی رۆیشتن لەگەڵ هەڤاڵانیدا دەمبینی قەت لە کاتی هاتنەوەی بۆ ماڵەوە نەمدەبینی. بە گوێی ئێمەدا دەیچرپاند حیزب باوکتانە، من ئەو سرودانەم گوێ لێبوو وا پیاوەکان پێکەوە دەیانخوێند و بە نیشتمانیان دەگوت “بە ماڵ و منداڵ بەقوربانی تۆم”. دەبێ ئەوە بڵێم کە باوکم وندەبووەوە حیزبیش وندەبوو. لەگەڵ ئەوەی بەجوانی لەو رستەیەیش نەدەگەیشتم، بەڵام دەمزانی رۆژێک لە رۆژان قەرارە بەڵایەکمان بەسەردابێت، بەڵایەک لە رێگای باوکمەوە، هەرچەند رێک ئەو کاتانەیش لە ناو ئەو قوربانی بوونەدا دەژیاین وا سروودەکە باسی لێدەکرد و کەچی ئێمە نەماندەزانی. دیارە ئەمەتان بۆ دەگێڕمەوە نەک لەبەر ئەوەی باوکم تاوانبارکەم، نا بەپیچەوانەوە، من زۆریش مەمنونی باوکمم. لەگەڵ ئەوەی سەردەمی منداڵیم بەبێ ئەو تێپەڕی چ لە شاخ و چ لێرە، بەڵام شتێکی پێبەخشیوم کە هەموو خەڵکی بەخیلی پێدەبەن. ئا، من سپڵەنیم. دەزانم ژیان وەهایە، دەزانم لەهەر ئاست و پلە و پایەیەکدا بیت دەبێ باجی بۆ بدەی. تەنانەت ئەوانەیشی وا لایان وایە نایدەن، دەیدەن، بەس بە شێوازێکی تر کە بەهۆی گێلییانەوە تێی ناگەن. بەڕای من ئەو باجەی شێر دەیدا لەگەڵ ئەو باجەی رێوی دەیدا یەکجار جیاوازە، دەبێ جیاوازیش بێ. بەس باوکم تێی گەیشت، ئێمەیش، هەرچەند درەنگتر و هەرچەند وەک کەسێکی قوربانی. ئا، تەنیا باوکم نیە راستدەکا، بەڵام تەنیا ئەوە کە دەزانێ چۆن چۆنی راستدەکا. جا من لەمبارەیەوە خەنیم، شانازی پێوەدەکەم. باوکایەتی ئەو بۆ من و بۆ براکەم لە چەشنی باوکایەتییەکی ترە. ئەو شێوازێکی نوێی دۆزییەوە، شێوازێک کە تێیدا بوو بە باوکی هەموو نیشتمان. خۆش نیە؟… لاتان سەیرنیە؟ بێگومان دەبێ وابێ. ئەو لە باوکایەتی نیشتمانەوە بۆ باوکایەتی من و براکم گەڕایەوە… پەککوو لەو زیرەکییە،… پەککوو!\nمنیش هەموو ئەو شتانەی وا براکەم باسیان لێدەکا، گریانی دایکم و تەنیایی و کۆڵان و ترس و لەرزەکان و… هەر هەموویانم لەبیرە؛ بەڵام نامەوێ زلیان بکەمەوە، ئەمەیشم بە براکەم گوتووە. لای من کەسی بێ ئیرادە شیاوەی ئەوەیە وا بەسەریادێ. با دایکم قبوڵی نەکردایە، با جارێک ورەی و غیرەتی ئەوەی هەبایە و بیگوتایە نا، تەواو! راستە دایکمە و دەروونم هەڵدەقرچێ کاتێک بیری لێدەکەمەوە، بەڵام وەک گوتم مرۆڤ دەبێ راستییەکان ببینێ. بەڕای من باوکم کەسێکی یەکجار ئازابووە، ئەوەندە ئازا و ئازاد کە رەحم و هەستی خۆی سەبارەت بە ماڵ و منداڵ خستە ژێر پێ و ئەشقی نیشتمانی وەها زلکردەوە کە باڵی بە سەر هەموو شتێکی تردا کێشا. باوکێک کە بە بێ پرسی ماڵ و منداڵ تەنانەت ئامادەیە ئەوانیش قوربانی بکات، رێک وەک ئیبراهیم کە ویستی کوڕەکەی واتە ئیسماعیل لە سەر داوای خوا بکا بە قوربانی و بەڵام خوا نەیهێشت. جا بێگومان دەبێ ناوی باوکیشم وەک ئیبراهیم لە مێژوودا بمێنێتەوە. ئەو ویستی ئێمە بکات بە قوربانی، بەڵام خوا وەک ئیبراهیم رەحمی پێکرد، رەحمی پێمان کرد و، وتی نا. بەرای من ئەوەی تا ئەم سنوورە بڕوات دەبینێ کەس نابێتە قوربانی. بەڕای من ترسنۆکەکان دەبنە قوربانی. تەنیا ناوی ئەوانەی دەمێنێتەوە وا دەگەنە ئەو دیوی سنوور، وەک باوکی من وەک فەرماندە، تەنیا ئەمانە شیاوی ئەوەن ببن بە مرۆڤی مەزن. ئەوانەی وا شتەکانی تر لەچاو ئامانجەکانیان ئەوەندە بچووک دەبنەوە کە ئەقڵ نایگاتێ.\nخۆشحاڵم لە دایکم ناچم. براکەم کەمێک چووەتەوە سەر دایکم. پێم گوتووە. دەبێ چارەسەری بکا. لام من دایکم تەنیا دەبێ وەک بیرەوەری بێت، وەک کەسێک کە قەدەر ئەرکی یارمەتیدانی باوکم و پێگەیاندنی ئێمەی لە نەبووبی باوکمدا پێدا بەس بۆ ئەوەی خەونە مەزنەکان بێنەدی. بەردەبازێک وەک هەموو بەردەبازەکانی تر. دایکم جێگای رێزێکی زۆرە، بەڵام جێی بەزەیی نیە. هەموو کەس بەقەدەر خۆی ئازار لەم ژیانەدا دەچێژێ. گرینگ ئەوەیە لەم ئازارانە چی بەرهەم دێت، چی بەرهەم دێنین. دایکم لەوانە بوو وەک خۆی وا هیچی پێ بەرهەم نەدەهات، بەڵام دەیتوانی یارمەتی ئەم بەرهەمهێنانە بدات، واتە لە کەسانی تردا، کە بە جوانی دایشی. منیش وەک براکەم ئەو شەوانەم لەبیرماوە. من هەستم بە نیگا غەریبەکانی دایکم لە ئاست باوکمدا کردووە. هەستم بە تامەزرۆییە دۆڕاوەکانی کردووە. بەخوا ژنان سەیرن! جیهانیان زۆر بچووکە، تەنیا منداڵ و تەنیا بنەماڵە. گەر بەزۆر پێیان نەکەی، نایکەن. ئەوان لە جیهانی دوو بستیی خۆیاندا دەژین. بستێک بۆ مێرد و بستەکەی تر بۆ ماڵەوە و بۆ منداڵ. لام سەیرە پیاو لە ژن دەبێ. دەبێ ئەم لێبوونەوەیە تەنیا شتێک بێت وەک بەربوونەوەیەکی رووت و تەواو. بەڕای من گەر لەمە زیاتر بووایە ئەوا قەت پیاوە مەزنەکانی وەک باوکم و وەک ئێمە نەدەهاتنە سەر رووی دونیا. من و… براکەیشم.\nهەڵبەت لاتان وانەبێ من رقم لە دایکمە، یان رەنگە پێتان وابێ بە هۆی لەقەی گوێدرێژەکەوە مێشکم لەقابێ. ههههه،… نا وانیە! بەپێچەوانەوە من دایکیشم زۆر خۆشدەوێ. ئەوان لانکی پێگەیاندنی شۆڕشگێڕانن. بەڵام هێشتا خودی شتەکە نین. وەک دەزانین جیاوازی هەیە لە نێوان رێگا و ئامانجدا. هەڵبەت نازانم تا چەندە ئەم شوبهاندنە دەتوانێ مەبەستەکەم روون بکاتەوە. بەگشتی مەبەستم ئەوەیە کەسەکان دەبێ چارەنووسی خۆیان قبوڵ بکەن، دەبێ دیانی پیابنێن. ئەمە ژیان ئاسانتردەکا و ئیتر پێویست ناکا زۆر خەفەتی بۆ بخۆین. بەڕای من گەر دایکم ئەو ساڵانە لەمە بگەیشتایە ئەوا ژیانی زۆر راحەتتردەبوو. ئەو دەبووایە لەمە بگەیشتایە کە باوکم کاتەکانی لەوە گرینگتر بوون تەنیا بە دیار ئەو و من و براکەمەوە بەسەریان ببا. تەنانەت ئێمەیش پێویست بوو بە جۆرێک هەتیو بین. چما هەتیوبوونیش خۆی لە خۆیدا هەمیشە خراپ نیە. گرینگ ئەوەیە کێ هەتیوە و کەی هەتیوە و بۆ بووە بە هەتیو.\nخۆ بێ گومان فلیمە بیانییەکانتان بینیوە، بۆ وێنە کاتێک چەنگیزی مەغول بە لەشکرەکەیەوە دەبزوێ. مەگەر ژن و منداڵی لەگەڵە؟ بێگومان نا. یان لەشکری ئیسلام، یان،… یان. ئێوەیش باش ئەمە دەزانن، مرۆڤە گەورەکان کە دەبزوێن بە تەنیایی و لەگەڵ پیاوەکانی تر دەبزوون. ئەمە یاسای جیهانە. ئەوەتەی مرۆڤ هەیە دەستەچیلەی ئاگری تر بووە جگە لەخۆی. من هەر ئەو کاتانەیش، ئەگەرچی تەمەنم یەکجار کەم بوو، بەجوانی هەستم بەمە دەکرد. ئەو کاتانەی باوکم لەگەڵ پیاوەکانی لە یاڵەکەوە دادەبەزین بۆ ناو ئاوایی. من هەر ئەو کاتانەیش رقم لە فرمێسکەکانی دایکم بوو، لە پشت ئەم فرمێسکانەوە لاوازییەک خۆی شاردبووەوە کە من لێی دەترسام. رقیشم لە باوکم بوو، بەڵام لە پشت ونبوونەکانی باوکمەوە شتێک خۆی حەشاردابوو کە منی رادەچڵەکاند، بەخیلیم پێدەبرد. من قەت بەخیلیم بە دایکم نەبردووە. خۆشحاڵم ژن نیم. چارەنووسێکی کارەساتبارە. ژنبوون شتێکە وەک دووپاتبوونەوەیەکی بێ کۆتایی. بە دەوری خۆتدا بەردەوام سووڕانەوە لە پێناوی هیچدا. بۆیە بڕیارمداوە قەت ژن نەهێنم. من تەنیا لە کاتی جووتبوون بیریان لێدەکەمەوە. بگرە لەو کاتەیشدا رقم لێیانە. رقم لە دەنگی ناسکیانە، لە ناز و غەمزەیانە، لە خۆبادانیان، رقم لەو نیگایانەیانە وا جگە لە داوا هیچی تری تیانیە. ئەوان تەنیا چاوەڕوانی ئەوەن بیاندەیتێ. جگە لە جەستەیەکیش بۆ پێشکەشکردن چیتریان نیە. کارەساتە،… بەڕاستی کارەساتە! من جاری وایە یەکجار رقم لە هەڤاڵانە، نازانم بۆ ئەوەندە گیرۆدەی ژنانن، هی ئێرە هیچ، خەیاڵیشیان بۆ هەموو دونیا دەڕوا. بە من بێت تاقیان ناهێڵمەوە. نیشتمان دەبێ وەک جاران پیاوی پیاوان ئیدارەی بکاتەوە، نەک ئەم خلەژنانەیە. نەک ئەم چرچەڵە سەرتاپا بۆیاخکراوانە. قێزیان لێدەکەمەوە. لام سەیرە ئەمە هەر ئەو پیاوانەن وا باوکم وا فەرماندە پشتی پێ دەبەستن. ئیستایە دەزانم کە بەڕاستی ئەو کاتیش هەر باوکم بووە بڕبڕەی پشتی نیشتمان بووە، نەک ئەم پەرپووتانە. بەس باوکم ئیزنی پێ بدایەم دەمزانی لە یەکەم هەفتەدا چییان بەسەردێنم. چ سەگ بە حەوشەیەکیان پێ بکەم. خۆزگە دەتبینین بە جەستەی سەرتاپا تاشراویانەوە لە تەنیشت مەسبەحەکانیاندا. بە قاچە باریک و سکە زلەکانیانەوە. من کە شەرم دەکەم. کوڕی پیاوانەم لەبەردەستدان. بە گژ کێویاندا بکەم ناڵێن نا. کوڕی پیاوانەن. ئاخ بۆ دەرفەتێک! خۆ سەرئەنجام رۆژێک دێت باوکم بمرێ، دیارە خوانەکا، بەڵام ژیان ئیتر وەهایە، جا وەرەو بیبینە! سەگ بە حەوشەیەکیان پێبکەم نەبێتەوە. شکۆی نیشتمانیان شکاند، شکۆی فەرماندەیش. هەر لە حەوزەکانیاندا لە خوێنی خۆیان دەیانگەوزێنم. بە شەرەفم شەرت بێت! چەند جار بە براکەمم گوتووە با جێگکەمان بگۆڕینەوە، من دەبێ ببم بە بەرپرسی بەشی ئەمنی. من هی ئەوێم. دیارە هەر جۆریشی دەکەم. رۆژی خۆی دێت، ئەوە دەیبینن! هەڵبەت تا ئیستا چەند دانەیەکیانم هەر ئاوا لاپرەسەنی چزاندووە. خۆزگە دەتبینین. پیاو پێی سەیرە ئەمە هەر ئەو پیاوانەی جارانن.\nبە تەمای سەدەی بیست و یەکەمم. وەک دەڵێن جیهان زۆر دەگۆڕدرێ. دەڵین تەنانەت لە هەسارەکانی ترەوە بوونەوەری تر کە لە ئێمە ناکەن و بگرە زۆریش ترسناکن دێن بۆ ئێرە، بۆ سەر گۆی زەوی. شەرت بێت بەوانیانەوە ببەستمەوە و لەگەڵیان بەڕێیان بکەمەوە بۆ ئەوێ بۆ ناو کاکەشانە دوورەدەستەکان. بە خۆیان و قەحەبەکانیانەوە. نیشتمان خاوێن دەکەمەوە لەم پۆخڵەواتانە. ئەوە دەیبینن،… با رۆژی خۆی بێت، با سەدەی بیست و یەکەم بگات!\nشەقام سوورهەڵگەڕا. کۆڵانەکان برینداربوون. زیندانەکان پڕکران. خەڵکێکی زۆر ئاوارە و پەڕیوەی دەرەوەی نیشتمان کران. لێزانی دڵ شێواویش وەک هەمیشە شیعرێکی لەسەر ئازایەتی هەڤالان نووسی و لەگەڵ سەردەمی شاخ شوبهاندنی. لێزان لای وابوو رۆحی شاخ و شار لێکدرابوونەوە. ناوی شیعرەکەی ئەمە بوو “کاتێک شاخ دەژیێتەوە”.\nساڵ جارێکی تر وەرگەڕا و تەمەن ٣۶۵ رۆژی تری پێ زیادبوو.هەر بەو گوێرەیە مردووەکانی ناو گۆڕستانەکانیش ساڵێک بە تەمەنی مردووییان زیادبوو. ژیان و مردن بەردەوام بوو. کات وەک هەمیشە هەموو شتێکی لە خۆی گرتبوو. فەرماندە بە هۆیەکی نادیار ئەمساڵ دڵی زۆر خۆش بوو. بۆ خۆیشی نازانێ بۆ، بەڵام ئەمە گرینگ نیە، گرینگ ئەوەیە لە دووای ماوەیەکی دوورو درێژ کتوپڕ حاڵ و هەوای سەردەمی گەنجیەتی گەڕابووەوە. ئەو سەردەمەی وا هەر لەخۆوە خەم دەڵێی میوانێکی یەکجار کاتییە. فەرماندە ئیستا جاری وایە گوێ لە گۆرانی زێ زێ و ئیبراهیم قادری و گۆرانی بێژە میللییەکانی تر دەگرێ و بگرە بە چۆپییەوە، کە لە ئاڵای نیشتمانە، لە ژووری ئیشەکەی بە تەنیا سووڕێکیشی بۆ دەدا. گۆرانی بێژە میللییەکان چەند زیرەکانە بەشێوازی گۆرانی وتنی خۆیان، بە هەمان هەوا، لە یەک کاتدا هەم خۆشی و هەم خەم دەردەبڕن. هاوکات هەردووکیان! فەرماندە ئەوەتەی لەبیری دێ حەزی لەم جۆرە ئاوازنە بووە. ئەمە شێوازێکە لە هەموو شوێنێک و لەلای هەموو کەس و نەتەوەیەک دەستناکەوێ. داخۆ سەیر نیە بتوانی بە هەمان گۆرانی هەم هەڵپەڕی و هەم داڵغە بتباتەوە! لەخۆوە نیە ئەم نیشتمانە سەرەڕای هەموو ئەو غەدرە مێژووییانەی وا لێی کراوە، ماوە.\nبەڵام ئەم خۆشییەی فەرماندە زۆری نەخایاند. وەک بڵێی رووی دیکەی گۆرانییەکە ئەمجارە خۆی دەرخستبێ،… رووی داڵغە. دیسان هەواڵ هات لەو دیو سنوورەوە لە لای دراوسێی یەکەمەوە هێزێکی پۆشتە و پەرداخ لەو گەنجانە سازکراوە وا لەم چەند ساڵەدا پەڕیوەی ئەوێ بوونە. ئەو گەنجانەی وا خاوەن ئایدیۆلۆژیایەکی تر بوون و جارەجارە وەک هێزی پارتیزانی هاتوچۆی نیشتمانیان دەکرد و جەۆلەیان دەدا. فەرماندە کە بەم شێوازە یەکجار ئاشنابوو، دەستبەجێ وەفدێکی بۆ لای دراوسێی یەکەم نارد. فەرماندە بە ئەزموونی خۆی بەجوانی دەیزانی ئەمە خراپترین شێوازی دەست تێوەردانی دراوسێیە لە ناو ژیانی دراوسێیەکی تر. وەفدی دراوسێ کە ئەمجارە یەکجار بێ منەتتر و لەخۆڕازیتر لە جاران دەیاننواند بە جوانی گوێیان لە قسەکانی هەڤاڵانی فەرماندە گرت کە شەرمێونانە گوتیان قەت چاوەڕوانی شتێکی لەم چەشنەیان نەدەکرد. دراوسێی رۆژانی تەنگانە کاتێک هەموو قسەکانیان بیست، هەڤاڵانیان دڵنیاکردەوە (لەم رێگایشەوە خودی فەرماندە) کە شتی وا قەت نەبووەو بەهەڵە هەواڵیان پێدراوە و ئەوان وەک هەمیشە خۆیان بەدۆستی فەرماندە و نیشتمانی ئەوان دەزانن، بگرە ئامادەن لە هەر دۆخێکی نالەبار و دژوار و چاوەڕواننەکراویشدا بە تەنگیانەوە بچن.\nفەرماندە یەکجار ئاشقی بەیتە کۆنەکان بەتایبەت هی میرنشینەکان بوو. لای ئەو غەدرە مێژووییەکان لەو کاتانەوە لە نیشتمان دەستی پێکرد. ئاخ نەیانهێشت،… نەیانهێشت! بە ئەژنۆی خۆیدادەکێشا و هەستیدەکرد هەموو قورسایی مێژوو لە سەر شانیەتی. “ئاغام، ئەمن رووم دەکرده دیوانێ ئاغایێ خۆم، له لایێکی دادەنیشتن پێنجسەد پیاوماقووڵ و سەید و مەلا و پێنجسەد نۆکەر هەموو دەست لەسەر گوێ خەنجەرێ دادەنا، ئاغام له دیوانێ ئاغایە خۆم دادەنرا پێنجسەد کورسیی تەخت زێڕین و هەر لەوی…” کە گوێی لەم بەیتە دەبوو دڵی پڕدەبوو و چاوەکانی تەژی لە فرمێسکی قەتیسماو. بەتایبەت کەلیمەکانی ئاغا و نۆکەر وەهایان دەبزواند لەوانە بوو شێت بێ. چی لێهات ئەو سەردمانەی وا وەک پێنجسەد کورسیی تەخت زێڕین، زێڕین بوون؟ نەمان. ئاداریان بە سەر پاداریانەوە نەما. لەناو داڵانە تاریکەکانی مێژوودا بێڕەحمانە ونبوون. کوا میرە مێرخاسەکان؟ کوان رۆژانی گەشاوەی نیشتمان؟\nئەگەرچی لەو ساڵانە یەکجار تێپەڕیوە، بەڵام فەرماندە دلخۆشە بەوەی کە دەتوانێ بیانژێنێتەوە. بۆ نا، مەگەر لەچی کەمە؟ وشەی میر دەیوروژێنێ، بێ ئۆقرەی دەکا. ئەو میرانەی شتێکیان لە پاشا کەمتر نیە. فەرماندە لای وایە گەر تەنانەت ئەو سەردەمانە لە جیاتی میر وشەی پاشایان بەکارهێنابا ئەوا رەنگە بەگشتی چارەنووسی نیشتمان فەرقی دەکرد وەک هەموو خەڵکی دیکە بەو لایەدا دەکەوت کە دەبێ بکەوێ. ئەم بیرە وای لێدەکا بەڕاستی لەبیری ئەوەدا بێت میرنشینی زیندووبکاتەوە بەڵام ئەم جارەیان لە ژێر ناوی پاشا. قەت بۆ قەرەبووکردنەوەی دۆڕاوییەکان درەنگ نیە، با بەناو سەردەمی نوێیش بێت. جا داخۆ مەگەر زۆر شوێن هێشتا پاشانشین نین؟ بێگومان هەن. راستە دراوسێی یەکەم و دووهەم خاوەن پاشا نین، بەڵام ئەی… ئەی ئەوانی تر چی؟ بۆ وێنە عەرەبەکان… یان، یان ئەها ئەورۆپییەکان. هەموویان پاشایەتین،… خاوەن پاشان. ئەو هەمووە وەزعیشیان باشە. کەواتە بژی پاشایەتی! فەرماندە لە حەژمەتی بیرەکان و هەستی هەڵچووی خۆی رادەبێتە سەرپێ. بڕیاردەدا دیسان هەڤاڵان و مامۆستایانی زانکۆ بانگهێشت بکاتەوە و مشورێکیان پێ بخوا. هەرچەند بڕیاری داوە، بەڵام پرسە گورگانەیەکیش خراپ نیە. ئەی ئەوە نیە پێنجسەد پیاوماقوڵ و سەید و مەلا لە دیوەخانی ئاغام دانیشتوون. خۆ لەخۆوە لەوێ نین.\nبگرە ئەو ساڵانە نیشتمان پڕی میرنشین بوو، لە نێوانیاندا دابەشکرابوو،… بەڵام ئیستا چی،.. ئیستا کە هەمووی لە بەردەستی خۆندان (بە وشەی خۆندان پێکەنینێکی دێتێ و لای وایە ئەمەیش لە ئاکامی کاریگەریی بەیت و نەریتی سەردەمی میرنشینەکانە). ئیستا، کە نیشتمان یەکی گرتووەتەوە دەشێ پاشایەتی رابگەیەنرێ. بەس تەنیا یەک شت،… یەک شت،… فەرماندە دڵنیا نیە لەوەی دراوسێی یەکەم و دووهەم بەمە رازی بن، بەتایبەت دراوسێی یەکەم کە لە دژی پاشایەتی راپەڕیبوون و پاشایان بە سەرشۆڕی وەدەرنابوو. ساڵانی ساڵ لەوەپێش. نا، ئەوان ئەبەد رازی نابن. ئەبەد! فەرماندە دڵی دێشێ. سەری لە گێژەوە دێت. رقی لەهەرچی دراوسێیە دەبێتەوە. ئاخ چیدەبوو ئەو سەردەمانە، سەردەمی شاخ ئەوەندە یارمەتیم لێ وەرنەگرتنایە، ها چی دەبوو؟ پرسیارێک کە بۆخۆیشی لە دەروونەوە پێکەنینی پێدێ. فەرماندە لە هەموو کەس چاکتر دەزانێ ئیستاکە مرۆڤ لەسەردەمێکدا دەژی هەموویان وەک زەروو لەسەر خوێنی یەکتر دەژین. ئەم بەوەوە لکاوە و ئەویش بەوی ترەوە. ئیتر هەر ئاوا هەتا بێکۆتایی. تەنیا لە قەبارە و هێزدا جیاوازن. ئەو چاک دەزانێ ئەوەی ئەم یاسایە رەچاونەکا، دۆڕاوە،… زۆر پیس دۆڕاوە. بەڵام،… تەنیا،… تەنیا کەمێک کەمتر لەوەی وەرماندەگرت. ئاهێکی قووڵ هەڵدەکێشێ. فەرماندە دڵنیایە هیچ شتێک بەقەدەر نەریتی میرنشینی بۆ نیشتمان ناخوا. هەر ئیستا بڕۆ چایخانەیەک و بەیتێک بخوێنەوە، بزانە چۆن خەڵکی لێت کۆدەبنەوە و چاوەکانیان پڕدەبێ لە خەم و گریان. بزانە چۆنیان دەهەژێنێ. ئا، هیچ شتێک بە قەدەر بەیتەکان بە رۆحی ئەم نیشتمانە ئاشنا نیە. نیشتمان بەیت و بەیت نیشتمان. عەجەب گێلێکم هەتا ئیستا بەمەم نەزانیبوو، بگرە لە سەردەمی شاخیش!\nئەوسا هەوڵدەدا ئەو سەردەمانە، کە هەر ئیستاکە ناویان لێدەنێ “سەردەمی زێڕێن”، بێنێتە بەرچاوی خۆی. بەداخەوە قەت هیچ وڵاتێک لەسەریان فیلمی سازنەکردووە. ئەمەیش غەردێکی تر. ئەوجا تەپۆڵکەیەک دێتەبەرچاوی کە لە سەر سەری کۆشکێک سازکراوە و لە داوێنیشیدا ئەو خانووە سادەو ساکارانەی وا خەڵکی تیا دەژین. ئاسمانێکی ساماڵ و هەوایەکی پاقژ و دەنگی کەڵەشێر و مانگا و کوتانی ئاسن و هاوار هاواری ئەو وەرزێڕانەی وا دەشت و دەریان تەنیوە. فەرماندە چاوەکانی هەڵناهێنێ وهەوڵدەدا بەردەوام بێت. هەوڵدەدا بۆنەکانیش لە قووڵایی مێژووەوە بانگهێشت بکاتەوە. ئەو بۆنەی هێشتا بە بۆنی باڕوت ئاشنا نیە و تەژییە لە سروشت. زەمەنی چەند بێ رەحم دێتەبەرچاو. گەر تەنیا میرنشینی بەردەوام بایە ئەوا زەمەنیش قاوغی خۆی پەیدادەکردەوە. جگەرەیەک دادەگیرسێنێ و دووکەڵەکەی دەکا بە گژ مێشێکدا وا شێتانە دەوروخولی سەر چاوەشووشەیەکی پەنجەرەکەیە. ئەی داخۆ منیش بەجۆرێک لە میرەکان نەدەچووم؟ مایینە سپی دێتەوە بەرچاو. ئا، رێک،… رێک وەک خۆیان. هەرچەند دەستبەجێ شەرمێک دایدەگرێ لەوەی کە زۆر نەزانانە و بە بێ ئەوەی بیری لێکردبێتەوە، گواستبووەیەوە بۆ کەرەشین. دیارە ئەمەیش بۆ دیکتاتۆر و پیاوکوژەکانی دەگێڕێتەوە. گەر تۆپەکانی ئەو نەبوونایە ئەم ئیستایش هەر ئەسپە سپی دەبوو (لێرەدا ساڵەکانی لێ تێکدەچێ). بەهەرحاڵ گرینگ ئەوەیە هەیبوو. شتێکی هەبوو وەک ئەو ساڵانە. تازە لە جۆری سپییەکەیشی. هەستدەکا شتێکی خۆڕسک لە دەروونیایەتی کە بەشێوەی خۆبخۆ ئەوی بە مێژووەوە دەبەستەوە. لە خۆوە نیە بووم بە فەرماندە!\nئەوەی من بەگشتی لەقسەکانی دایکم گەیشتم ئەوە بوو باوکم کەسێکی گرینگە و دەیانەوێ بیکوژن. قسەکانی تر، واتە هەموو ئەو کەلیمانەی دیکە دایکم بەکاری دێنان و ساڵانی دوواتر بوو کە زانیم بەهەڵە بەکاری دێنان (بۆ وێنە بە دیکتاتۆری دەگوت دکتاتەر و لە جیاتی ئازادی و بەختەوەریش وشەی ‘خۆشی’ بەکاردێنا)، من بەجوانی تێیاننەدەگەیشتم. فەرماندە یەعنی چی، ئەی دیکتاتۆر، یان خۆشیی نیشتمان، هەروەها ئازادی؟ بەڵام گرینگ نەبوو. نە من و نە براکەم بۆ یەک جاریش بێت پرسیارمان نەکرد داخۆ دایە ئەمە یەعنی چی و ئەوەی تر واتای چییە. شتێک لە دەروونەوە پێی دەگوتم واباشە تەنیا گوێ بگرم. بگرە هەستم دەکرد دایکم ئارامتر بووەوە، لەسەرەتای قسەکانی کە چاوەکانی هەتا دەهات بچووکدەبوونەوە، کتوپڕ لە کۆتاییدا کرانەوە و بەهەموو نیگاکانییەوە لە من و براکەم و لە دەورووبەرەکەی رووانی. هەستمدەکرد بەردێکی یەکجار زل و قورسی لە شانەکانی خۆی کردبێتەوە. لەدووای ئەمە دایکم زیاتر باسی کەسوکار و خزمانیشی بۆ کردین. وەک بڵێی دەرگای بۆ کرابێتەوە! من کە جاروبارە هەندێ لە کەسوکاری دایکم دەبینی دەهاتنە لامان و لە دووای یەک دوو شەو دەڕۆیشتنەوە، ئەمجارە زیاتر بە جیهانی خزمانی دوور ئاشنابووم. لەبیرم دێ جارێکیان یەکێک لە دراوسێکانمان بە دایکمیان گوت بۆچی منداڵەکان بۆ سەردان یاخود ماوەیەکی کاتی نانێریت بۆ ماڵی باوکت. دایکم زۆر بە توندی گوتی نا. گوتی نا لەبەر ئەوەی ئێمە منداڵی فەرماندەبووین و چاومان لەسەربوو. گوتی بەدەستی خۆم بیانخەمە چنگی زاڵمەوە!\nمن زۆر جار دایکم دێتەوە خەوم. ژنانی پیاوە نیشتمانخوازەکان تەنیان. کێ تاوانبارە؟ نازانم. من نازانم رقم لە باوکم بێت یان نا، هەرچەند زۆرتر رقم لێیەتی تا ئەوەی خۆشم بووێت. لای من ژیان ژیانە و ئەرک ئەرک. ناکرێ بەهۆی یەکیانەوە ئەوی تر جێ بێڵی. ئەرک گەورە و بچووکی هەیە، بەڵام کردن و نەکردنی بۆ نیە. تازە کێ بڕیاردەدا ئەمەیان گەورەترە لەوی تریان و ئەمیان بچووکترە لەوی تریان،… ها کێ؟ غەیری ئەوەی ئەو کەسەی وا یەکیان هەڵدەبژێرێ بڕیاردەدا!؟ نا، من فەرماندە نابەخشم. کۆشکی ئەو لەسەر تەنیایی و گریان و دڵتەنگییەکان و ترسەکانی دایکم بونیاتنراوە. ئەی بەشی دایکم؟ هیچ. من ئەم هیچیەتییەم بینی. دایکم تەنیا خانووی پێ بڕا. وەک هەمیشە. ژن و خانوو و منداڵ. ئەو منداڵانەیش کە زۆر خێرا چیتر نابنە هی ئەو، بەتایبەت ئەگەر منداڵی فەرماندە بن و کوڕ.\nمن زۆر رقیشم لەوانەیە ئەمە نابینن، نایبینن ئێمە چمان چێشت و کەچی ئیستا دێنە سەر شەقام و هاواردەکەن و تاوانبارمان دەکەن! گوایا ئێمە دیکتاتۆرین و گەندەڵ و نیشتمانفرۆش! ئەی گەمژینە ئێوە کاتی خۆی لەکوێ بوون… ها، لە کوێ؟ نەکا بڵێن راپەڕین ئێوە کردتان و ئێوە بوون دیکتاتۆرتان وەدەرنا… ها نەکا؟ لە تەواوی تەمەنتاندا بەکەیف و خۆشی خۆتان ژیان و دوواتر لە دووای ئەوەی گڵۆڵەی دیکتاتۆر کەوتبووە لێژی و هەموو کەس دەیزانی چیتر خۆی بە پێوەناگرێ، چەند رۆژێک جەستەی تەممەڵ و بێ کەڵکتان هێنایە شەقام و گوایا دیکتاتۆر و پیاوەکانیانتان دەرپەڕان! پەح لەم ئازایەتییە،… پەح لەم غیرەتە! ئەی بێشەرەفانە جاران لە کوێ بوون؟ ها، ئەو کاتەی دایکم و ئێمە تەنیاییمان دەچەشت و لە پەنجەرەکانمانەوە جگە لە ئاسمان و هەیبەتی تاریک و بەسامی کێوەکان چیترمان نەدەبینی! ها،… لە کوێ بوون؟!\nجا پیاو بن و جارێکی تر زاتی ئەوەبکەن وەرنە سەر شەقام، بۆ خۆم دەزانم چیتان پێدەکەم! هەر بۆ خۆم،… .\nمن جاری وایە خەو بە دایکمەوە دەبینم، بە براکەم و بە خۆمەوە، ئەو ساڵانە. ئاخ ئەو ساڵانە! بەڵام خەو بە باوکە خوێڕییەکەمەوە نابینم. یەعنی نەبوو تا پێیەوە ببینم. ئەوەی نەبوو، نابینرێ. ئیستایش کە هەر وەک ساڵان دەژی، تەنیا بۆ خۆی و لە پێناوی ئارەزوو و حەز و خەونەکانی خۆیدا. ناویشی لێدەنێ نیشتمانپەرستی. بێگومانیش وەهایە. بەڵام داخۆ منەتی هەیە؟ گەر خۆی پێی خۆش نەبووایە و چێژی لێ نەبینیایە داخۆ دەیکرد؟ بێگومان نەیدەکرد. من پێم وایە جاری وایە هەندێ ئازار خۆشن،… خۆشی دەبەخشن. خۆشیش گرینگترین شتی دونیایە. گەر باوەڕناکەن بڕۆن لە هەڤاڵانی تەنیشت مەسبەحەکان بپرسن. شەرمی ناوێ. دیارە گەر دەوێرن، هەهەهە… . ئای نیشتمانی بوودەڵە! خوێڕی نەبوونایە من و براکەم و دایکم و تەنانەت باوکیشمتان پێوەنەدەکرد. ئەی ئێوەی وا ژیانی خۆتان دەکەن و کەچی حەزدەکەن هەمیشە کەسێک لە دەرەوەی خانووەکانتان قارەمان بێت بۆ ئەوەی ئێوە خۆتانی پێوە بادەن،… ئا، تەنیا خۆتانی پێوەبادەن و ئیتر هیچی تر. تەنیا بۆ قسەی مەجلیستان. ئەوسا بە چل پەنجا ساڵێک جارێک، ئەویش گەر دڵتان خواستی، راپەڕین بکەن و بڵێن هەموو شتێک مافی خۆتانە و بەڵام لێتان زەوتکرا،… گوایا باوکی منیش لێی زەوتکردن! یان من و براکەم و هەڤاڵان!… هەهەهە… گەمژینە!\nمن زۆرجار خەو بە دایکمەوە دەبینم. خەو بەو یەکجارەوە وا قسەی بۆ کردین و گوتی ئێمە کێین. ئێمە ئەمەین!… دەبینن… ئەمەین… هەر وایش دەمێنینەوە. ئێوە ئەم بڕیارەتان دا و بزانن قەت لە کۆڵیشتان ناکەوینەوە… ئەبەد! مرۆڤ بەقەدەر ئەو کاتانەی وا بۆ ئاواتەکانی سەرفی دەکا دەبێ بە خاوەنیان،… تێدەگەن بەقەدەر رۆژەکان و ساڵەکان. بەشی ئێوە تەنیا چەند رۆژە، ئەویش چەند رۆژی ناقابیل، وەک بیستوویشمە گەر گوێدرێژەکەی باوکیشم نەبووایە ئەوەشتان پێنەدەکرا… هەهەهەهە… هەر بژی کەرەشین،… هەر بژی!… هەر بژی بە شادی خۆشبەختی و ئازادی، هەربژی هەر بژی هەربژی!


پەیوەندیەکی تەلەفونی لە نێوان سەرۆکی کۆماری عێراقی فیدراڵ، بەڕێزدکتۆر بەرهەم ئەحمەد ساڵح و……… ئارام قزلەری! – WTARIKURD\nپەیوەندیەکی تەلەفونی لە نێوان سەرۆکی کۆماری عێراقی فیدراڵ، بەڕێزدکتۆر بەرهەم ئەحمەد ساڵح و……… ئارام قزلەری!\nلەدرەنگانێکی شەودا زەنگی تەلەفونەکەم لێێ داو کاتێک ڕوانیمە ژمارەی تەلەفونەکە ! بینیم ژمارەیەکی زۆر سەرنج ڕاکێش بو دودڵ بوم لە وەڵامدانەوەی بەڵام وتم: نەگ زەرور بێت با وەڵام بدەمەوە.\nقزلەری : بەدەنگێکی نزم وتم بەڵێ فەرمون کێن جەنابتان.\nسەرۆک کۆمار: ئەمکاتەتان باش قزلەری دکتۆر بەرهەمم لە سەرۆکایەتی کۆمارەوە قسەت لەگەڵ ئەکەم..\nقزلەری : سەرچاوم کاک بەرهەم گیان بفەرمون لە خزمەتاندام.\nسەرۆک: لەڕاستیا پێم خۆش بو بەسەرتان بکەمەوە و هەواڵی تەندروستیتان بپرسم.\nقزلەری: زۆر سوپاس بۆ هەواڵ پرسینتان کاک بەرهەم گیان بەڵام ئێوە تا ئێستا نە\nهەواڵتان پرسیوم و نە تەلەفونیشتان بۆ کردوم خێرە وامنتان بیر کەوتۆتەوە.\nسەرۆک: قزلەری گیان دوێنی لەگەڵ هەر هەمو ڕاوێژکارەکانم گفتوگۆیەکی تێروتەسەلمان کرد سەبارەت بەوەی کە وەک پێشمەرگەیەکی دێرین…. وەک ڕێكخستنێکی دێرین…. وەک زیندانێکی سیاسی و ….لەسەرو هەموشیانەوە وەک خاوەن گۆڕستانێکی بچوک و پۆلێک شەهیدی قارەمان کارێکت پێ بسپێرین بتکەینە ڕاوێژکار لە سەرۆکایەتی کۆمار لە بەغدای پایتەخت .\nقزلەری : زۆر سوپاستان ئەکەم کە منتان بیرکەوتۆتەوە و دەتانەوێت بمکەنە ڕاوێژکار لە سەرۆکایەتی کۆمار……بەڵام کاک بەرهەم ئەکرێت بزانم لە چ بوارێکدا دەمکەنە ڕاوێژکار لە لای خۆتان.\nسەرۆک : لەڕاستیا قزلەری گیان ڕاوێژکارەکان ئەوەندە زۆرن لە لای من پێم شەرمە ژمارەیان بلێم ، بەڵام بەهۆی زۆری ژمارەی شەهیدەکانەوەو ئاشنا بون لە ئازارو نەهامەتیەکانی کەسوکاری سەربەرزی شەهیدان … دوای مشتومڕێکی زۆر بڕیارماندا بە تێگڕای دەنگ و وەک ڕێزێک بۆ خۆت ومێژوت و خانەوادەکەت ئەو پلەیەت پێ ببەخشین و بتکەینە ڕاوێژکاربۆ کاروباری شەهیدان ..\nهەرچەندە ئەوپلەیە بە بەراورد لەگەڵ ئەوهەمو قوربانیەی بنەماڵەکەتان بەخشیویانەو خۆشتان تێکۆشەرێکی دڵسۆزو قارەمان بون . بۆ ئەوەی ویژدانمان ئاسودە بکەین بەوەی تێکۆشيران و خانەوادەی سەربەرزی شەهیدان ، بەسەر بکەینەوەو پێیان بڵێین ئەوە مێژوی پڕ لەسەروەری ئێوەو بەرهەمی خوێنی پیرۆزی شەهیدە نەمرەکانی ئێوەو سەرجەم شەهیدانی گەلەکەمانە، کە ئێمە بوینەتە سەرۆک کۆمارو ئەم پلەو پۆستەمان بەدەست هێناوە!!!.\nقزلەری : کاک بەرهەم نازانم بە چ زمانێک سوپاستان بکەم و لە خۆشیاندا فرمێسک بە چاوما دێتە خوارەوە کە سەرۆک کۆمارە بە ویژدانەکەمان لەم شەوە دڕەنگەدا کە کاتی حەوانەوەی تایبەتی خۆتانە منتان وەک پێشمەرگەی دێرین و کەسوکاری شەهیدان لە بیرە .\nبڕوا بکە کاک بەرهەم گیان هەر پێش ئەوەی جەنابیشتان ئەو پەیوەندیەم پێوە بکەن ئەمانبیست و ئاگادار بوین لەوەی کە زۆربەی ئەوانەی جەنابتان داتان مەزراندون لە سەرۆکایەتی کۆمار، هەر هەمویان کەسوکاری سەربەرزی شەهیدان و پێشمەرگەی دێرین و زیندانیانی سیاسی و تێکۆشەرە قارەمانەکانن . بۆیە وەک ئارام قزلەری هەر لە چاوەڕوانی ئەوەدا بوم لەهەر کات و ساتێکدا بێت پەیوەندیم پێوە بکەن و کارێکم پێ بسپێرن لە سەرۆکایەتی کۆماردا.\nسەرۆک: قزلەری گیان تۆ باسی چی ئەکەیت بە گۆڕی شەهیدان پێش ئەوەی ئەم پۆستە وەربگرم بڕیارم دابو ئەوانەی لە سەرۆکایەتی کۆمار دەبێت کار بکەن ، هەر هەموی پێشمەرگەی دێرین وکەسوکاری شەهیدان وئەو تێکۆشەرانە بن ، کە بێ پشت وپەنان و بەهۆی گەندەڵی بەرپرسەکانەوە پشت گوێخراون و کەس لێیان ناپرسێتەوە.\nسوێندیشم خواردوە کە کەسوکاری بەرپرسان …. کەسی نزیکی خۆم…. دانەمەزرێنم …. خۆش بەختانە تا ئەم پەیوەندیەی لەگەڵ تودا دەیکەم قزلەری گیان!!! نە کوری هیچ بەرپرسێک… نە کچیان… نە برایان… نە خزمێکی خۆم…. دانەمەزراندوە و گەر پۆستەکەشم لەدەست بدەم هیچ کەس لەوانەی ناوم بردن لای من دا نەمەزرێن ونایەنە سەرۆکایەتی کۆمارەوە.\nقزلەری : کاک بەرهەم گیان مادام جەنابتان ئەوەنە دڵسۆزی خانەوادەی شەهیدان و پێشمەرگەی دێرین بن !!! منیش هەوڵ ئەدەم لەزوترین کاتدا خۆم ئامادە بکەم و بگەمە کۆشکی کۆماری لە بەغدای پایتەخت.\nخۆشەویستانم!!!!!! سەرتان نە ئێشێنم لە شپرزەیمدا بەهەڵەداوان ویستم بچم بەرەو کەنتۆرەکەو جلەکانم کۆبکەموە .\nلە خۆشیا ئەگریام بەڵام چۆن گریانێک و گریانەکەشم بۆ ڕاوێژکاریەکە نەبو، بەڵکو لەخۆشی ئەوە ئەگریام کە دکتۆر بەرهەم چەند بەوەفایە بۆ تێکۆشەران و خانەوادەی سەربەرزی شەهیدان!!.\nوەڵا خێری خێزانەکەم نەنوسێت ڕای وەشانم و خەبەری کردمەوە ، وتی پیاوەکە ئەو گریان ولورە لورەت لە چیە ؟ کامان مردبوین لەخەوتا ؟\nوتم وەڵا کەستان…. وتی ئەی ئەشکەنجەیان ئەدایت ؟ وتم ئەشکەنجەی چی تۆ تێک چویت…وتم ژنەکە بۆ لەو خەوە خۆشە خەبەرت کردمەوە ، وتی ئەرێ پیاوەکە بەڕاست بۆ وا بەکوڵ ئەگریایت ؟ وتم کاک دکتۆر بەرهەم ساڵع بوو بەتەلەفون قسەی لەگەڵ ئەکردم وتی کردومیت بە ڕاوێژکار لە لای خۆم ….\nکەوام وت وتی دەستم بشکێت من جوزانم ئەوەیە!! ئەمزانی شەهیدەکانت هاتونەتە خەوت و بۆ ئەوان ئەگریت ، وتی بمزانیایە خەبەرم نە ئەکردیتەوە ، خێرا ڕۆشت وهاتەوەو سەیرم کرد دەنکێ حەبی بەدەستەوەیە لەگەڵ پەرداخێک ئاو!!\nوتی پیاوەکە ها ئەو حەبی خەوە بخۆ با خەوەکەت نەزرێت بەڵکو خەوت لێ بکوێتەوە و تەلەفونت بۆ بکاتەوە!!…\nبەس توخوا ئەگەر تەلەفونی بۆ کردیتەوە .. پێی بڵێ کاک دکتۆر بەرهەم خوا ڕۆژ ئەکاتەوە تا ئەو کاتەی چاومان ئەچێتە خەو…. بەداخی ئێوەی بەرپرسانەوە ڕۆژ بەرێ ئەکەین… ئەوەی تۆزێک ئاسودەمان ئەکات تەنها ئەو کاتانەیە کە چاومان ئەچێتە خەو .. خێرە لە خەوەکەشدا وازمان لێناهێنن و نایەڵن کەمێک مێشکمان ئیسراحەت بکات و ئاگامان لە ئێوەی بەرپرسان نەبێت .\n19- 04- 2019\nLatest posts by ئارام قزلەری (see all)\nئارام قزلەری: بۆ بەرێزان باڤێڵ تاڵەبانی و قوباد تاڵەبانی و خاتو شاناز، دەسەڵاتدارانی یەکەمی یەکێتی نیشتیمانی کوردستان. - 2022-06-16\nئارام قزلەری: شەمەندەفەرەکەی یەکێتی بەرەو کوێ مل دەنێت. - 2022-02-25\nئارام قزلەری: وەزارەتی کاورباری شەهیدانی هەرێمی کوردستان. - 2022-02-06


وەزارەتی دەرەوەی عێراق مەخابنی خۆی دەردەبڕێت لە بەرامبەر بڕیارەکەی سەرۆکی ئەمەریکا\nوەزارەتی دەرەوەی عێراق ناڕەزایی خۆی دەربڕی لە بەرامبەر بڕیارەکەی دانۆڵد ترامپ سەرۆکی ئەمەریکا بۆ ڕاگرتنی پـێدانی ڤیزا بە هاوڵاتیانی عێراقی هەتا ماوەی 90 ڕۆژ.\nئەحمەد جەمال گوتەبێژی وەزارەتی دەرەوەی عێراق ئەمڕۆ دووشەممە لە بەیانـنامەیەکدا نووسیویەتی وەزارەتی دەرەوەی عێراق مەخابن و سەرسوڕمانی خۆی دەردەبڕێت لە بەرامبەر ئەو بڕیارەی سەرۆکی ئەمەریکا لە 27 ی مانگی یەک داویەتی بۆ سنووردارکردنی پـێدانی ڤیزا بەو کەسانەی ڕەگەزنامەی عێراقیـیان هەیە.\nپاشان نووسیویەتی زۆر جێی داخە ئەم بڕیارە لە بەرامبەر وڵاتێـکی هاوپەیمان بدرێت کە پەیوەندی هاوبەشی ستراتیژی لەگەڵ ویلایەتە یەکگرتووەکانی ئەمەریکا هەیە و هەروەها لە کاتێـکدایە هێزەکانی عێراق بە پاڵپشـتی هاوپەیمانێتی نێودەوڵەتی سەرکەوتن بەسەر داعش تۆماردەکەن لە شەڕی موسڵ. جەختی لەوەش کرد ڕەهەندی عێراقی کە لە ئەمەریکا و لە چ وڵاتێـکی جیهاندا هەن لە هیچ کارێکی تێرۆرستی دەستیان نەبووە.\nلە کۆتایی بەیانـنامە نووسیویەتی عێراق بە پـێویستی دەزانێت بەڕێوەبەرایەتی نوێی ئەمەریکا پـیاداچوونەوە بەم بڕیارە هەڵەیەدا بکاتەوە، وە عێراق خوازیارە پەرەبدرێت بە پەیوەندی هاوبەشی سـتراتیژی نێوان هەردوو وڵات و زیاتر لە بوارەکانی نەهێشتنی تێرۆرزم و ئابوری هاوکاری بکەن.\nپـێشتر هەر ئەمڕۆ دووشەممە پەرلەمانی عێراق بڕیارێـکی پەسەندکرد کە تیایدا داوا لە حکومەت دەکرێت کاردانەوەی هەبێت لە بەرامبەر بڕیارەکەی ئەمەریکا.\nپەرلەمانتاران داوایان کرد ئەگەربێت و ئەمەریکا لە بڕیارەکەی پاشگەز نەبێتەوە، حکومەتی عێراقیش بە هەمان شێوە کاردانەوەی هەبێت و لەگەڵ کۆنگرێسی ئەمەریکا قسەبکرێت تاوەکو فشاربخاتە سەر بەڕێوەبەرایەتی نوێی ئەمەریکا بۆ پـیاداچوونەوە بە بڕیارەکە. هەروەها داوا لە نەتەوە یەکگرتووەکان و ڕێکخراوە نێودەوڵەتیـیەکان کۆمکاری عەرەبی و ڕێـکخراوی هاوکاری ئیسلامی بکرێت هەڵوێستێـکی توندیان لە بەرامبەر بڕیارەکە هەبێت.


داهێنانێكی نوێ له‌بواری وێنه‌گرتندا\nنێكسی، ناوی ئه‌و ئامێره‌یه كه‌له‌شێوه‌ی فڕۆكه‌یه‌كی بچوكدایه به‌ڵام وه‌ك بازنگ له‌ده‌ست ده‌كرێت‌و كێشی ته‌نیا 100گرامه، پێشتر وێنه‌گرتن له‌شوێنه به‌رزو هه‌ستیارو نه‌شیاوه‌كاندا تاڕاده‌یه‌كی زۆر كێشه‌ی بۆ ئه‌و كه‌سانه دروست كردبوو كه شاخه‌وانن، یان حه‌زیان به‌سه‌ركه‌شییه، یان مه‌به‌ستیانه وێنه‌ی سێڵفی خۆیان بگرن به‌ڵام له‌ئێستادا ئامێری (نێكسی) ئه‌و گرفته‌ی چاره‌سه‌ر كردوه.\nپێشتر ئه‌م ئامێره، ته‌نیا بیرۆكه‌یه‌ك بوه كه ئاماژه به‌ئاینده‌و پاشه‌ڕۆژی وێنه‌گرتن ده‌كات، به‌ڵام دوای بڵاوبوونه‌وه‌ی ڤیدیۆیه‌ك له‌سه‌ر بیرۆكه‌كه، له‌ئێستادا كۆمپانیای (ئه‌نتل) ئه‌م خه‌ونه‌ی كردوه‌ته ڕاستی.\n(كرۆستۆفه‌ر فێستۆ) قوتابی دكتۆراو توێژه‌ر له‌زانكۆی (ستانفۆرد) ئه‌و كه‌سه‌یه كه ئه‌م خه‌ونه‌ی مرۆڤایه‌تی كرده واقع، ئامێره‌كه بریتییه له فڕۆكه‌یه‌كی بچوك و ده‌توانێت وه‌ك بازنگیش له‌ده‌ستی بكرێت.\nله‌ڕێگه‌ی ئه‌م ئامێره‌وه ده‌توانڕێت جوانترین ساته‌كانی ژیان له‌هه‌ر گۆشه‌یه‌كه‌وه كه مرۆڤ بیه‌وێت وێنه‌ی بگرێت و لای خۆی بیپارێزیت.\nفڕۆكه‌كه كێشی ته‌نیا 100 گرامه‌و 4 باڵی هه‌یه‌و كامێرایه‌كی كوالتی به‌رزی پێوه جێگیراوه‌و به‌شێوه‌یه‌كیش دروستكراوه كه‌پێچه‌وانه‌ی كاتژمێر له‌ده‌ست ده‌كرێت و كاتێك ده‌ستت هه‌ڵده‌گێڕیته‌وه به‌ره‌و ئاسمان ده‌فڕێت، له‌هه‌موو ئه‌مانه‌ش گرنگتر ئامێره‌كه له‌دوای ته‌واو بوونی ئه‌ركه‌كه‌ی وه‌ك سه‌ربازێكی گوێڕایه‌ڵ ده‌گه‌ڕێته‌وه بۆلای خاوه‌نه‌كه‌ی .....\nله‌ئێستادا (كرۆستۆفه‌ر) و تیمه‌كه‌ی سه‌رگه‌رمی ئه‌وه‌ن خه‌سڵه‌تێكی دیكه بۆ ئه‌م ئامێره زیاد بكه‌ن ئه‌ویش ناسینه‌وه‌ی خاوه‌نه‌كه‌یه‌تی له‌شوێنی قه‌ره‌باڵغدا به‌م پێیه‌ش ئه‌م ئامێره بچوكه له‌دونیای ئه‌مڕۆی ته‌كنه‌لۆژیادا (ئاڵنگاری ) ئه‌و ئامێرانه‌ی دیكه ده‌بێته‌وه كه ئه‌مڕۆ كاری وێنه‌گرتنیان پێ ئه‌نجدام ده‌درێت.\nئه‌م ئامێره خه‌ڵاتی باشترین ئامێری له پێشبڕكێی (ئه‌نتل مه‌یكت وێریبڵ چاڵنج )ی پێبه‌خشراوه كه پێشبڕكێیه‌كه تایبه‌ته به‌و ئامێرو داهێنانه‌ی كه ده‌كرێت گرنگیان پێبدرێت و پێشكه‌وتنی زیاتر به‌خۆیه‌وه ببینێت، بۆ ئه‌و مه‌به‌سته‌ش بڕی 500 هه‌زار دۆلار بۆ داهێنه‌رانی ئه‌م ئامێره ته‌رخان كراوه كه پڕۆژه‌كه‌یان به‌ره‌وپێشه‌وه‌ببه‌ن.\nپرسیاری گرنگ ئه‌وه‌یه ئایه ئه‌م تیمه داهێنه‌ره ده‌توانن گۆڕانكاری له كێش و قه‌باره‌و دیزاینی ئه‌م ئامێره‌دا بكه‌ن یان شكست دێنن، ئاینده وه‌ڵامی ئه‌م پرساره ده‌داته‌وه.


له‌ژێر چاتۆڵی كوێستاننشیناندا خه‌زانیش ده‌نووست! – Knwe.org\nسەرەکی » ئاراستە » له‌ژێر چاتۆڵی كوێستاننشیناندا خه‌زانیش ده‌نووست!\nئاوایی داره‌وه‌نه_ گه‌رمیان\nله‌ژێر چاتۆڵی كوێستاننشیناندا خه‌زانیش ده‌نووست!\nپایته‌ختی گه‌رمیان و مێژوو و ئه‌وانیتر\nكه‌لار پایته‌ختی ولاتی گه‌رمیانی كوردستانه له‌م باشووره‌ی نیشتمانی كورد، به‌ناوی به‌ڕێوه‌به‌رێتی خۆجێیی گه‌رمیان،كه له پارێزگایه‌ك گه‌وره‌تره له‌ئێستادا، له‌گه‌ڵ خانه‌قینی كوردو كفری شاری مێژوویی و كه‌لار سێ شاری گه‌وره‌ی له‌ته‌ك (15) ناوچه (ناحیه). كه‌لار له‌سه‌ر هێڵی پانی هێڵی كه‌مه‌ره‌یی زه‌وی 35,37 پله‌و هێڵی درێژی 45,19 پله‌دایه، ڕوبه‌ری گشتی زه‌وییه‌كه‌ی 583 كیلۆمه‌تر چوارگۆشه‌یه و (200) مه‌تر له‌ئاستی ڕووی ده‌ریاوه به‌رزه نزیكه‌ی (200) هه‌زار سه‌رژمێری ئه‌م پایته‌خته‌ی گه‌رمیانه، له‌ساڵه‌كانی 1700 به‌دواوه تیره‌یه‌ك له «هۆزی گێژ_ كورد» له‌ناوچه‌ی كرماشانی ئازیزو جوانی ڕۆژهه‌ڵاتی كوردستان ده‌جوڵێن به‌ره‌و باشوری وڵاته‌كه‌ی خۆیان، ئه‌مه‌ش واپێده‌چێت هه‌ر له‌گه‌ڵ گه‌شته گه‌وره‌كه‌ی جافی مورادی به‌ڕابه‌رایه‌تی (زاهیر به‌گی پاشای جافی باشور) هاتبنه ئه‌م ده‌وروبه‌ره‌و به‌ناوی «كه‌لار ده‌شت»ی مه‌مله‌كه‌ته‌كه‌ی خۆیانه‌وه ناوی ئه‌م زه‌وییه شیرینه‌ی سه‌ر ڕووباری سیروانیان ناوناوه كه‌لارده‌شت و له‌وشه‌ی (كه‌لار)دا گیرساوه‌ته‌وه، به‌پێی مه‌رسومی جمهوری ده‌وڵه‌تی عێراقی داگیركه‌ر به‌ژماره (137) له28/2/1970 كراوه‌به شار (قه‌زا)و له‌سنوری خاكی شیرینی كه‌ركوكه‌كه‌ی كوردستاندا دانراوه،حكومه‌تی داگیركه‌ری عێراق بۆ كه‌مكردنه‌وه‌ی نه‌ته‌وه‌ی كورد له‌كه‌ركوك، هه‌ردوو شاری كفری و كه‌لاری به‌بڕیاری (608)له 6/11/1975 كفری خسته‌سه‌ر شاری دیالۆس (دیالا)ی كوردو كه‌لاریش بۆسه‌ر شاری سلێمانی. له ئێستادا كه‌لار وێڕای خۆی سێ ناحیه‌ی له‌سنوری به‌ڕێوه‌بردنی خۆجێییه‌كه‌ی دایه. «ناحیه‌ی ڕزگاری_ ئه‌م ناحیه‌یه له‌سه‌ر كه‌لاكی گه‌وره‌ترین زیندانی كه‌سوكاری ئه‌نفالكراوانی گه‌رمیان كه به‌عس ناوی نابوو (سمود)، كورد خۆی ئاسه‌واره‌كه‌ی لانه‌بردو ناحیه‌یه‌كی دانا له‌و كۆمه‌ڵگه زیندان ئاسایه، (73) گوند له‌سنوره‌كه‌یدایه و له‌و ژماره‌یه (16 ئاوایی) چۆڵه به‌ته‌واوی، ڕووبه‌ری ناحیه‌كه به‌گشتی (541) هه‌زار كیلۆمه‌تر چوارگۆشه‌یه، له‌و ژماره‌یه (به‌دۆنم) پێوانه ده‌كه‌ین (70519) دۆنم زه‌وی دێمییه. ڕووبه‌ری له‌وه‌ڕگاو پاوانی سروشتی (109916)هه‌زار دۆنمه‌و ڕووبه‌ری زه‌وی به‌رده‌ڵانی ناحیه‌ی ڕزگاری (سمودی كۆن) 15936 دۆنمه، ئه‌وجا ناحیه‌ی پێواز (پێ باز _ شوێنی په‌ڕینه‌وه‌ی هۆزی گه‌وره‌و مه‌زنی زه‌نگنه به‌سه‌رۆكایه‌تی میری میرنشینی زه‌نگنه له كرماشان و (مه‌لایه‌ر)و (ماهی ده‌شت) (میر نه‌وشیروان به‌گ) كه له‌لایه‌ن سوپای خوێن مژی قاجاری ده‌وڵه‌تی ئێران وێڕای كوشتن و كاولكردنی شارو شارۆچكه‌و دێهاته‌كانی سنوری مه‌مله‌كه‌تی زه‌نگنه، په‌نایان بۆ باشوری كوردستانی ووڵاته‌كه‌ی خۆیان هێنا، بۆیه له‌وه‌وه پێیده‌ڵێن پێ باز)، به‌ڵام (باوه‌نوور)یشی پێده‌ڵێن كه یه‌كێكه له‌پیاوه ئاینییه پیرۆزه‌كانی ئاینی خودایی زه‌رده‌شتی پیرۆز، كه به‌ر له‌زایین ئه‌م ناوچه‌یه شارێكی ئاینی گه‌وره‌ی زه‌رده‌شتی بووه، بۆیه ناحیه‌ی پێباز ڕووبه‌ره‌كه‌ی به (459) كیلۆمه‌تر چوارگۆشه دانراوه، (40) گوند له‌سنوره‌كه‌یدایه‌و (7) گوندی چۆڵه‌و ڕوبه‌ری زه‌وی كشتوكاڵی پشتاو (24402) دۆنم زه‌وییه به‌گشتی، (501) دۆنم به‌راو و (101137) هه‌زار دۆنم له‌وه‌ڕگاو پاوانی سروشتی و به‌رده‌ڵان و شاخه‌ڵانه‌كه‌شی (12349) دۆنمه، سێیه‌م ناحیه كه نوێیه‌و له‌ساڵی 2005 كراوه به‌ناحیه ئاوایی (شاخ ته‌ویل) كه له‌سه‌ر زمان ئاسان بووه و سواوه بووه به (شێخ ته‌وێڵ_ ناوێكی دوور له كه‌لتووری كورده‌وارییه)، 40 كیلۆمه‌تر چوارگۆشه‌یه، (40) گوند له‌سنوره‌كه‌یدایه و حه‌وت گوندیان به‌ته‌واوی چۆڵه، ڕووبه‌ری زه‌وی شیاوی سه‌رجه‌م ناوچه‌كه (27567) دۆنم زه‌وییه‌و كه هه‌مووی شیاوی كشتوكاڵه‌و (10111) هه‌زار دۆنم به‌راوه و ڕووبه‌ری له‌وه‌ڕگای سروشتی ئه‌م وڵاته (103194) دۆنم و به‌رده‌لان و شاخه‌لان و نه‌شیاو بۆ كشتوكاڵ (36442) دۆنمه، یه‌كێك له‌ئاواییه دێرینه‌كانی ناحیه‌ی (شاخ ته‌وێڵ _ شێخ ته‌ویل) ئاوایی «داره‌وه‌نه»یه.\nئاوایی داره‌وه‌نه له ڕۆغزاییه‌وه بۆ گڵاڵی\nئه‌و مێژووه‌ی زاهیر به‌گی جاف پاشای جافی مورایی له‌یه‌ل بڕێ له‌تیره‌و هۆزه‌كانی «جافی مه‌زن» له‌جوانڕۆ و ناوچه‌كانی ده‌وروبه‌رییه‌وه به‌ره‌و باشووری وڵاته‌كه‌ی خۆیان جوڵه ده‌كه‌ن، دوو له‌و هۆزه گه‌ورانه‌ی هاوه‌ڵی پاشای جاف ده‌كه‌ن (ڕۆغزایی و گڵاڵی)یه. یكه ده‌گه‌ن وه‌م به‌ر سیروان له‌ناوچه‌كانی «زه‌نگاواد»و «سه‌نگاو»و «ده‌شتی شێروانه _ كه‌لار»و «عالان و حاسڵ»و پشده‌ر (قه‌ڵا دزێ و ده‌وروبه‌ری)و زیاتر له (20) گوندی هه‌ولێر و بڕێكیشیان له (سه‌قز)و (دیوانده‌ره) ده‌مێننه‌وه. گڵاڵی حه‌وت تیره‌یه 1_ تیره‌ی خیروه‌یسی 2_بۆره 3_ پشده‌ری 4_ سه‌ركه‌چ 5_ كه‌ره‌مه‌وه‌نی 6_ سه‌ركه‌وان 7_ لۆرته‌یی (لۆرت / زه‌نگین).. مسته‌ر ڕیچ له‌كتێبه به‌ناوبانگه‌كه‌ی «گه‌شت نامه‌كه‌ی» له‌سه‌ر گه‌لاڵی ده‌نوسێ و ده‌ڵێ: له‌ساڵی 1820 سه‌رۆكی گڵاڵی (ڕه‌زا ئاغا)یه (600) خێزانن پشده‌رییه‌كانی كه‌ریم قوباد (200) خێزان و ژماره‌ی هێزی شه‌ڕكه‌ری گڵاڵی (200) چه‌كداری سواره‌و (300) چه‌كداری پیاده بوون.\nداره‌وه‌نه یان «داره‌به‌ن» (909) مه‌تر به‌رزه له‌ئاستی ڕووی ده‌ریاوه له‌ناحیه‌ی شێخ ته‌ویل كه ئه‌میش (753) مه‌تر له‌ئاستی ڕووی ده‌ریاوه به‌رزه، ئاوایی داره‌وه‌نه له‌سه‌ر هێڵی كه‌مه‌ره‌یی پانی 35,04 پله ڕۆژهه‌لات و هێڵی درێژ45,19 پله باكووردایه. (حوسێن محه‌مه‌د كه‌ریم سایه‌خان) ئه‌نجومه‌نی ئاواییه و له‌هۆزی گڵاڵی و تیره‌ی «لۆرته‌یی»ه به گوندستانی گوت:ئاوایی داره‌وه‌ن كه‌رتی كشتوكاڵی ژماره (39)یه، تیره‌كه‌ی ئێمه «لۆرته‌یی» به‌سه‌رۆكایه‌تی سایه‌خان هه‌میشه له‌جوڵه‌و جێگۆڕكێ دابووه، له «قه‌لا ته‌پزان» بووه، دوایی چۆته ناوچه‌ی «كونه كۆز _ كه ئێستا پێیده‌ڵێن ئاوه خوێڕی كه له‌بنه‌ڕه‌تدا حه‌یف ئه‌م دێیه ئاوه‌خوێڕییه‌و هیوادارم ئه‌و لۆغه‌ته چاك بكه‌ن»، به‌هارانیش هه‌تا په‌ڵه‌ی پایز له‌كوێستانه‌كانی (ناوخوان)و ڕۆژهه‌ڵات بووه، ئه‌وجا چۆته (قلیجه)ی لای (وارماوا) ئه‌مه چه‌ند ساڵ و عه‌یامی خایاندووه، هه‌تا ساڵی 1997 «ئاوایی داره‌وه‌ن»مان وه‌تاپۆو گرێبه‌ستی حكومه‌ته‌وه له‌ته‌ك لالۆ ئه‌لی سه‌مین گڵاڵی به‌یه‌كه‌وه سه‌ندمان له (سه‌عی حاجی عه‌لی ڕۆغزایی).\nله ژێر چاتۆڵه‌كانی كوێستاننشین\nلاله عه‌لی قایر ده‌لوو خواكه‌ره‌م گڵاڵی ڕیش چه‌رمووی ئاواییه، به گوندستانی گوت: زیاتر له پێنج سه‌ده‌یه له‌م وڵاته و له خۆرهه‌ڵاتی كوردستان و خۆرئاواو باكوری مه‌زنی كوردستانیش، به‌هاران كه له‌وڵاته‌كه‌ی خۆیان له‌وه‌ڕو پاوان ده‌هاته كزی، مه‌ڕداره‌كان «مه‌به‌ستی مێگه‌ل و ڕان و ڕه‌شه ولاخ»ه، ده‌بوا به‌دوای مێرگ و ئاو و كانی بكه‌وتنایه، لێره له‌باشوور، به‌تایبه‌ت له‌گه‌رمیانی دڵی جاف، له‌ناوچه‌ی كفری و كه‌لار هه‌رچی تیره‌ی هۆزی جاف هه‌یه كه له «هه‌واره زوسانه»دا له‌بن ڕه‌شماڵ وه‌باران و باووبۆر ده‌ژیان، ده‌بوا حه‌ره‌كه‌تیان بكرد با، له‌به‌ر مه‌ڕومالات، جێهێشتنی ئاوایی به‌هۆی مێروو و كێچ و ڕشك و ئه‌سپێ، هه‌ر سه‌رۆك تیره‌یه‌ك سه‌رخێڵێك جاڕی میلله‌ته‌كه‌ی خۆی ده‌دا، ئیدی 15 ماڵ بوون، یان 20 ماڵ بوون، ده‌بوا ته‌داروكی ئه‌م گه‌شته ڕێك خرابا، یه‌كه‌م شت «چاتۆڵ» ئه‌مه له (ڕه‌شماڵ _ ده‌وار _ تاووڵ) بچوكتره، هه‌تا سێ هه‌شتونده‌گی هه‌یه،ئه‌و جا «گا» بار ده‌كرا.. برام وه تۆ بێژێ كاكه دڵه، زه‌خیره (ئارد، هیزه‌ی پڕ ڕۆن، خوێ، كه‌شك، دۆینه، ساوه‌ر، بڕوێش له‌یه‌ل مه‌نجه‌ڵیمس و كه‌وچكی دارو هۆڕو به‌ڕه‌و به‌رده‌ستێ، یان ده‌سته‌یێ شقارته) ئه‌وجا سه‌رینی كوردی و لێفه‌ی متیل چڵكن و بێشكه‌و لانكی به‌ده‌سرازه و بلوێری مناڵ و ساقۆو كه‌وش، ئه‌مانه بار ده‌كریا، یه‌كه‌م مانگی هاوین «پوش په‌ڕ» قۆناغ وه قۆناغ حه‌ره‌كه‌ت ده‌كریا، ئه‌وسا ئاوایی و دێهات زۆر كه‌م بوو. جافداره‌كان،خێڵ به‌ره‌و ژوور ده‌ستی پێ ده‌كرد، له «شاكه‌ل» ده‌هاتن هه‌وار وه هه‌وار هه‌ر شه‌وێ له‌قه‌ی كانیاوێ بارو بنه‌یان ده‌خست وه «كه‌لی په‌یكوڵی»وه بان ده‌كه‌وتن، ئه‌و ده‌مانه حه‌مه پاشاو مه‌حمود پاشای كوڕی، یاساوڵ و تفه‌نگچیان ده‌هێنایه «كه‌لی په‌یكوڵی» و گه‌شته‌كه‌یان ڕێك ده‌خست، چونكه ئه‌وان نه‌بان تێك چڕژان و خنكان ده‌ستی پێ ده‌كرد، ناكۆكی و شه‌ڕی لێ ده‌كه‌وته‌وه، سه‌رخێڵ كه‌واو سه‌ڵته له‌به‌ر فه‌قیانه‌ی سپی كه‌تان و موری «كڵاشی» په‌ڕۆیی بن لاسیق، ده‌رپیچی موری، له‌خام چه‌رمووتر بوو، ده‌مانه‌وه هه‌تا په‌ڵه‌ی پایز و خێڵ وه‌ره‌و خوار ده‌بونه‌وه بۆ هه‌واره‌كانی زوسان، له‌ساڵی (1931) ئێران گه‌رمیان و كوێستانی قه‌ده‌غه كرد له‌نێوان باشور و خۆرهه‌ڵاتی كوردستانی داگیركراو، له‌گه‌ڵ مه‌مله‌كه‌تی عێراق ڕێككه‌وتن و جافدارییان قه‌ده‌غه كرد، ئیدی هه‌ر خێڵ و هۆزه له‌وڵاتی خۆی و هه‌واری خۆی نیشته‌جێ بوون.\nئاوایی داره‌وه‌نه‌ی گه‌رمیان و ژنانی ئاوایی\n«بانی خێڵان» ها له بان ڕووباری «سیروان»ی كورد، ده‌مه ده‌می جافداری خێڵ و هۆز و تیره‌كانی جاف ده‌هاتن له‌سه‌ر ئاوه‌كه‌ی «بانی خێڵان» قۆناغی هه‌وارێكیان بوو، جا ده تیره‌و بیست تیره، چاتۆڵیان لێ هه‌ڵده‌دا هه‌تا سبای ساڵحان و له‌وێوه له‌بن شاخی گوڵان به‌ڕێ ده‌كه‌وتن و له كه‌لی په‌یكوڵی ئاودیوی ناوچه‌ی ده‌ربه‌ن ده‌بون و به پاشا ڕێی شاخی به‌رانانیشدا ئاودیوی شاره‌زوور ده‌بوون، «په‌یكوڵی» ئێستاش (شوێنی باجگر) لێ ماوه، وه‌ك قه‌ڵایه‌كی گه‌وره‌یه به‌به‌ردو گه‌چ دروست كراوه به‌شێوه‌ی ئه‌ندازه‌یی، ده‌كه‌وێته نێوان هه‌ردوو چیای «گوڵان» و «زه‌رده»، لوتكی زه‌رده به‌ره‌و ئاوه شۆره‌كه ئه‌وجا «كاوه‌لار»و «چاڵه‌ڕه‌ش»و «په‌ڵك كه ئاوی هه‌یه» و «شێخ جا نالی» و «كۆپ شۆراو» ئه‌مه هه‌مووی شاخی زه‌رده‌یه، به‌رامبه‌ری (جه‌وه‌ڵی چوار ملان)ه له‌گه‌ڵ «تونی بابا ئه‌مرا» هه‌تا بان ڕووباری سیروان ده‌بن و تێكه‌ڵ ده‌بن، چه‌مێكی گه‌وره به‌و نێوه‌نده‌دا گوزه‌ر ده‌كات پێی ده‌ڵێن ناوچه‌ی «به‌رپاڵ» و «چه‌می هه‌ڕێنه» سه‌رچاوه‌ی ئاوی «بساكان»و «چرچه‌قڵا»و ئاوایی «به‌ركه‌ل»و «ده‌ره‌دۆین»ه و له‌وێوه ده‌ڕژێته ناو سیروانه‌وه، ئه‌مانه «ئه‌نوه‌ری لاله عوسمان»و كاكه «ڕزگاری عه‌لی سه‌مین» ده‌ستنیشانیانكرد بۆ «گوندستانی نوێ»و به‌ته‌مابوون باسی «زه‌وی جاڕو زه‌وی به‌یار و زه‌وی وشكه وه‌رد و زه‌وی ته‌ڕه‌كاڵ» بكه‌ن به‌ڵام «میمی مه‌لیحه» كه ته‌مه‌نی 69 ساڵ بوو، قسه‌كه‌ی له‌ده‌میان وه‌رگرته‌وه و به گوندستانی ڕاگه‌یاند: براكه‌م دڵشاد، له هه‌موو ئاواییه‌ك ئه‌و زه‌وییانه هه‌ن، ئیدی به‌پێی وه‌رز و كات كاری له‌سه‌ر ده‌كرێن. جاران ئێمه وه گا و ئێستر جوتمان ده‌كرد، توره‌كه‌یه‌كمان له‌مل ده‌كرد و «تۆو»و ده‌وه‌شان، ئه‌و ده‌مانه په‌ینی كیمیایی ئه‌مانه نه‌بوو، به‌ڵام به‌ره‌كه‌ته‌كه‌ی باش بوو، ئێستا دوو تراكتۆر له ئاواییه، جوتی پێ ده‌كه‌ن و وه‌ردی پێ ده‌بڕن، وه «تۆوده‌ر» به‌سێ جۆر تۆو ده‌كه‌ن، ئێمه ئێستا تۆوی «ئه‌ده‌نه _ 99» و جۆ ڕه‌شی خۆماڵی تۆو ده‌كه‌ین و ئیمساڵ یه‌كو ده‌ی بڕا سوپاس بۆ خوا،من لێم پرسی تۆ خۆت خه‌ڵكی ئاوایی «تم تمه»یت قسمه‌تت چۆن كه‌وته «داره‌وه‌نه»؟ میمكم مه‌لیح ووتی: وه نه‌ریتی ژن به ژن بۆ مامه‌م كه‌ریم ژنم كرد، «بێحه‌كه‌م _ واته ئه‌و ژنه‌ی له‌بری ئه‌م ژنه دراوه» ناوی «ڕابیعه» بوو، به‌سواری مایین، خورجممان پڕ له «بژی _ واته كولیچه» له‌نێوان هه‌ر دوو ئاوایی «سێ تڵه» دراین له‌یه‌ك و بووبه ته‌ق و تۆق و ڕمبازی به‌ئه‌سپی كه‌حیلی ڕه‌سه‌نی كوردی، جاف كه‌واو سه‌ڵته له‌به‌ر، وه‌بان ئه‌سپ، تفه‌نگی بڕنه‌وی جوان كوڕێكی شیرینی ده‌هێنا، هه‌ر مه‌پرسه دڵشاد. من یه‌كسه‌ر هاتمه سه‌ر ماڵی «خه‌زوران»، هه‌موو به‌یانییه‌ك زوو له‌گه‌ڵ شیڕه‌ی شه‌وه‌ق، دوو ته‌شت نانمان به‌ته‌نوور ده‌كرد، پشقل و ته‌پاڵه‌مان ده‌سوتان تۆیشه‌به‌ری شوانمان ده‌پێچایه‌وه، خورماو ڕۆنی وه‌رزێرمان حازرده‌كرد، له‌گه‌ڵ «چنگاڵه‌ڕۆن»وه‌رزێرو شوان ده‌یان چۆڕانده‌وه و ده‌یانخوارد، گێره‌مان وه گوێ درێژ ده‌كرد، ئه‌وجا جه‌نجه‌ڕ په‌یدا بوو وه قاتر ڕامان ده‌كێشا، به‌خوا كاتی وابووه پێنج ڕۆژ و ده ڕۆژ چاوه‌ڕوانی «شه‌ماڵ _ بای شه‌ماڵ»مان ده‌كرد شه‌و به‌دیارییه‌وه ده‌ماینه‌وه بۆ شه‌ن و كه‌و، هه‌ر پایزیشی لێ ده‌هات «كه‌ندو»مان پڕ له‌ئارد ده‌كرد، هیزه پڕ له‌ڕۆن، چاڵمان پڕ ده‌كرد له‌دۆینه‌و كه‌شكمان هه‌ڵ ده‌گرت تاكو زستان په‌كمان نه‌كه‌وێ، بۆخۆمان مه‌قاڵه‌و ته‌نوورو كه‌نومان دروست ده‌كرد، خانوومان نۆژه‌ن ده‌كرده‌وه، كاكه دڵه ته‌ونمان ده‌كرد «كۆڵه‌كه»م بۆ داده‌كوتا له‌به‌رگن «خوری به‌رخ» ده‌مان نارد له «كفری» لای وه‌ستای جوڵا «لباد»مان دروست ده‌كرد، ساوه‌ر به‌خوا 12 ته‌نه‌كه‌م ده‌كوڵان، هه‌موو شتێك خۆمان دروستمان ده‌كرد، ژیان خۆمان، پێداویستی ژیان و جل و به‌رگ و ڕایه‌خ و خۆراك هه‌ر خۆمان، هه‌موو گونده‌كانی كوردستان پێویستییان به‌هیچ شتێك نه‌بوو، ته‌نها (خورما، چا، شه‌كر، له‌گه‌ڵ جل و به‌رگ) هه‌تا كه‌وش و هه‌وجاڕو هۆڕو فه‌ره‌نجی شوان و خانویش هه‌رخۆمان دروستمان ده‌كرد، سه‌د حه‌یف بۆ ئه‌و ده‌مه، ژیانمان ئاوا به‌ڕێ ده‌كرد، نه‌خۆشی نه‌بوو، دكتۆرمان قه‌ت نه‌ده‌كرد، ته‌مه‌نمان درێژبوو، مێرده‌كه‌م «عه‌لی سه‌مین» له‌دایكبووی 1919 ئێستاش ماوه و ته‌مه‌نی (100) ساڵه..


پشتیوانیی ناوەندی هاوکاریی حیزبەکانی کوردستانی ئێران لە ناڕەزایەتییەکانی خەڵکی ئێران\n16:06 - 25 خەزەڵوەر 2719\nکوردستان میدیا: ناوەندی هاوکاریی حیزبەکانی کوردستانی ئێران پشتیوانیی لە خۆپیشاندانەکانی خەڵكی خرۆشاو دەکات و داوای کردووە کە ڕێژیمی ئێران بە چۆک دابێنن.\nپاش ڕاگەیاندنی بەرزبوونەوەی ٣٠٠٪ لەسەدیی نرخی بێنزین لەلایەن دەوڵەتی کۆماری ئیسلامییەوە، خەڵکی شار و ناوچە جیاجیاکانی ئێران و كوردستان لە ناڕەزایەتی بەم بڕیارە بە ڕاگرتنی ئۆتۆمبیلەکانیان، داخستنی شەقام و جادەکان، بێزاری و بێ دەرەتانیی خۆیان ڕاگەیاند و هێزە ئەمنییەتییەكان دەستیان نەپاراستووە و شەهید و برینداری لێكەوتەوە.\nگرانکردنی نرخی بێنزین کە دەبێتە هۆی گرانبوونی زیاتری هەموو پێداویستییەکانی ژیانی خەڵک لەلایەن دەوڵەتەوە لە کاتێکدایە کە خەڵکی ئێران و بەتایبەتی لە ماوەی یەک دوو ساڵی ڕابردوودا لە خراپترین دۆخی ژیان، بە ئابوورییەکی هەژارانەوە دەژین.\nهەمووان دەزانن کە ئێران وڵاتێکی دەوڵەمەندە بە سامانە سروشتی، بەڵام ئەوە سیاسەتە هەڵە و چەوتەکانی کۆماری ئیسلامییە کە لە ماوەی چوار دەیە دەسەڵاتداریی خۆیدا، ئەم دۆخەی بۆ خەڵکی ئێران بە دیاری هێناوە.\nکۆماری ئیسلامی بە پرۆژە ناپێویست و زیانبارەکانی، بە دزین و تاڵانکارییەکانی سەروەت و سامانی خەڵک و بە تەرخانکردنی دارایی خەڵکی ئێران بۆ پشتیوانیکردن لە تێرۆریزمی نێودەوڵەتی و دەستێوەردانە ئاژاوەگێڕییەکانی لە وڵاتانی ناوچەکە و جیهان، هۆکاری بەفیڕۆدانی سامانی ئێران و ئەو هەژارییە لەڕادەبەدەرەی خەڵکی ئێرانە.\nبەپێی ڕاگەیەندراوی جەماوەری لە تۆڕە کۆمەڵایەتییەکان بڕیارە ئەمڕۆ شەممە، ٢٥ی خەزەڵوەر خەڵک لە مەیدان و شەقامە سەرەکییەکاکانی شارەکانی خۆیان دژی ئەم بڕیارەی دەوڵەت بووەستنەوە. هەتا نووسینی ئەم ڕاگەیاندنە (ئەگەرچی هێڵی ئێنتێرنێت لە ئێران بچڕاوە یان زۆر خاوە) خەڵک بە ڕاگرتنی ئۆتۆمبیلەکانیان لەسەر شەقام و جادەکان لە ناڕەزایەتی دەربڕیندان.\nناوەندی هاوکاریی حیزبەکانی کوردستانی ئێران ئەم خۆپیشاندان و ناڕەزایەتی دەربڕینانەی خەڵکی ئێران بەم بڕیارە و بە دۆخی ژیانیان بە ڕەوا و بەحەق دەزانێت و پشتیوانیی لێ دەکات و داواکارە هەتا بە چۆک داهێنانی ڕێژیم و باندە مافیاییەکانی درێژە بە هەڵوێستی شیاو و بوێرانەیان بدەن.


ده‌زگای زاری كرمانجی، ده‌زگایه‌كی سه‌ربه‌خۆی رۆشنبیریی و راگه‌یاندنه، له 19/6/2005 له شاری سۆران دامه‌زراوه.\nئه‌م ده‌زگایه له چه‌ند به‌شێكی جیاجیا پێكهاتووه و له‌سه‌ر بنه‌مای بێلایه‌نی و پیشەیی بوون مامه‌ڵه له‌گه‌ڵ رووداوه‌كان دا ده‌كات.\nبه‌شه‌كانی ده‌زگای زاری كرمانجی پێكهاتوون له رۆژنامه‌یه‌كی سیاسی- كۆمه‌ڵایه‌تی هه‌فتانه به‌ناوی (زاری كرمانجی)، كه هه‌موو رۆژانی دووشه‌ممه ده‌رده‌چێت، لەگەڵ پاشكۆیەكی هەفتانە بە ناوی (ئەدەب و هونەری زاری كرمانجی).\nلە ئێستادا ئەو دەزگایە، خاوەن ویبسایتێكی تایبەت بە هەواڵ و بەدواداچوونی رۆژنامەوانییە. له‌گه‌ڵ رادیۆیه‌ك، كه رۆژانه به‌رنامه‌كانی له‌سه‌ر دوو شه‌پۆڵ به فریكۆنسه‌كانی FM MH 92.7 و MH 95 بڵاودەكاتەوەو سنووری پەخشەكەی وێڕای شاری سۆران، هەولێر، دهۆك، ئاكرێ و ئامێدی و شەقڵاوەو كۆیەو مەخموور و چەندین شارو شارۆچكەی هەرێمی كوردستان و بەشێك لە شارۆچكەكانی باكووری كوردستانیش دەگرێتەوە.\nهەروەها كتێبخانه‌یه‌كی هەیە، كه ژماره‌یه‌كی زۆری ناونیشانی په‌رتووكی سیاسی و ئابووری و كۆمه‌ڵایه‌تی و فه‌رهه‌نگی و ئه‌ده‌بی و زانستی له خۆ ده‌گرێت.\nلە ساڵانی رابردووشدا دەزگای زاری كرمانجی (76) ژمارەی لە گۆڤاری (كۆوار)ی مانگانە، كە گۆڤارێكی بە دواداچوونی گشتی بوو، چاپ و بڵاو كردەوە. وێڕای بڵاوكردنەوەی پاشكۆیەكی وەرزشی بە ناوی (زاری كرمانجی سپۆرت).\nئامانجی سه‌ره‌كی ئه‌و ده‌زگایە، جگه له گه‌شه‌پێدانی بواری رۆشنبیریی، خێراییە لە گه‌یاندنی زانیاری و رووماڵكردنی هه‌موو ئه‌و رووداو و هه‌واڵانەی له كوردستان بە گشتی و ده‌ڤه‌ری سۆران به‌تایبه‌تی روو ده‌ده‌ن.


دوایین زانیاری لەسەر کوشتاری کۆڵبەران لە پیرانشار، حەشدی شەعبی تەقەی کردووە\n01:32 - 30 May 2019\nهەنگاو: دوای تێپەڕبوونی دوو ڕۆژ لە تەقەی هێزە جێگیر کراوەکانی سنووری پیرانشار و شنۆ لەگەڵ سیدەکان و بەدواداچوونی بەردەوام، ڕێكخراوی مافی مرۆڤی هەنگاو، دوایین زانیاری لەسەر ئاماری قوربانیانی کۆڵبەران و هەروەها ناسنامەی ئەو هیزانەی تەقەیان لێ کردوون، بڵاو دەکاتەوە.\nبەپێی هەواڵی گەیشتوو بە ڕێکخروای مافی مرۆڤی هەنگاو، سەرلەبەیانی ڕۆژی سێشەممە (٧ی جۆزەردانی ٢٧١٩/ ٢٨ی مەی ٢٠١٩) کاروانێکی نزیک ١٥ کەسی کۆڵبەران کە زۆربەیان خەڵکی مەهاباد بوون، لە سنوری سێ چۆمان لە نێوان پیرانشار و شنۆ و لە شوێنێک بە ناوی خێوەتگە، کەوتوونەتە بۆسەی هێزەک کە وەک کۆڵبەران باسی لێوە دەکەن حەشدی شەعبی بوون.\nپێشتر هەواڵنێری هەنگاو ڕایگەیاندبوو کە بەهۆی ئەو دەستڕێژەوە، دوو کۆڵبەر بە ناوی خالید سەلیمی تەمەن ٥٥ ساڵ و خەڵکی سەردەشت و ئاکام باردڵ خەڵکی مەهاباد بە سەختی بریندا کراون و دوای گواستنەوە بۆ نەخۆشخانە گیانیان لەدەست داوە.\nبەدواداچوونەکان هەنگاو دەریدەخات کە بە هۆی تەقەی هێزەچەکدارەن، دوو کۆڵبەر گیانیان لەدەست داوە و ٤ کۆڵبەریش بریندار کراون.\nسەرچاوەیەکی ئاگادار ناسنامەی ئەو کۆڵبەرانەی کە هەموویان خەڵکی مەهابادن و بریندار بوون بەم شێوەیە ڕاگەیاند، خالید ڕایگان، چیا فاتحی، ناسر مەنیجەیی و سەنعان خوڕەم پەنا.\nیەکێک لەو کۆڵبەرانە کە نەیویستووە ناسنامەی ئاشکرا بێت بە هەنگاوی ڕاگەیاند کە، سەنعان لەلایەن ئەو هێزانەوە دراوەتە بەر لێدان و ئەشکەنجە و پەراسوویەک و دەستی شکاوە.\nئەو کۆڵبەرە لە درێژەدا ڕایگەیاند ئەو هیزانە کە جلی ئاساییان لەبەر بوو، خەڵکی ئیران نەبوون و تەنانەت یەک وشەش بە زمانی فارسی قسەیان نەکردووە و لە مەودایی ٥٠ مەتری ئێمەیان داوەتە بەر دەسڕێژی گوللە، سەرچاوەکە دەڵێت دوای ئەوە سێ کەس لە ئەندامانی سپای پاسداران هاتنە شوێنەکە و فارسی قسەیان لەگەڵمان کرد، بۆ ماوەی ٤٠ خولەک ئیزنی گواستنەوەی بریندارەکانیان بە ئێمە نەدا و نەیانهێشت لە سەر ڕێگا بریندارەکان بگوازینەوە و بە ناچاری لە چیاکان و لە کوێرەڕێ بریندارەکانمان گواستوەتەوە.\nئەو هێزانە کە کۆڵبەران لەو باوەڕەدان حەشدی شەعبی بوونە، سەڕەڕایی کوشتن و بریندار کردنی ٦ کۆڵبەر، ٤ سەر ئەسبیان کوشتووە و دەستیان بەسەر ١٦ سەر ئەسبی دیکەشدا گرتووە\nپێشتر هەنگاو لە ڕاپۆرتێکدا باسی لە جێگیر بوونی حەشدی شەعبی لە ناوچە سنووریەکانی شنۆ کردبوو.


NRT TV | جیهان | 'بازرگانی جیهان بەشێوەیەکی خێرا دەبوژێتەوە'\n4457 جار خوێندراوەتەوە\nرۆژنامەی ۆڵ ستریت جۆڕناڵی ئەمریکی باڵاویکردەوە، بە پێچەوانەی پێشبینیەکان بازرگانی جیهانی لە دوای بڵاوبوونەوەی کۆرۆناوە تاوەکو ئێستا، بەشێوەیەکی خێرا بوژانەوەیەکی گەورەی بەخۆیەوە بینیوە.\nپاش بڵاوبونەوەی پەتای کۆرۆنا ئاستی جموجوڵی بازرگانی بەهۆی داخستنی سنور و دەروازە نێودەوڵەتییەکان بەڕووی یەکتردا بەشێوەیەکی بەرچاو دابەزی، ئەگەر چی هێشتا جموجوڵەکان وەک پێش کۆرۆنای لێنەهاتووەتەوە، بەڵام بوژانەوەیەکی گەورە و خێرای بەخۆیەوە بینیوە.\nبەپێی پەیمانگای کیڵی ئەڵمانی بۆ لێکۆڵینەوەی ئابوری جیهانی، لەمانگی تەمموزەوە نیوەی زیانە ئابورییەکان پڕکراونەتەوە.\nبەپێی کۆمپانیای ئای ئێچ ئێس، خواست لەسەر کاڵاکان لە بنەڕەتی ٣٨ خواستدا، تەنها لە مانگی تەمموزدا ١٤ خواست گەشەیکردووەتەوە، جگە لەوەی هەندێ بواری تر بەتەواوەتی بوژاوەتەوە.\nوڵاتی چین کە سەرچاوەی دەرکەوتن و بڵاوبوونەوەی ڤایرۆسی کۆرۆنابوو، یەکەم وڵاتبوو کارگەکانی کردەوە، ئێستاش بە جۆرێکە، کە لە مانگی ئابدا بەرێژەی ٩.٥% بازرگانی دەریایی بۆ دەرەوەی وڵات گەشەی کردووە.\nهاوکات، بەندەرەکانی ئەمریکا و ئاسیا و ئەوروپا جموجوڵە بازرگانییەکان بوژانەوەیەکی گەورەیان تێکەوتووە بەجۆرێک کرێی بارهەڵگرەکان بەرزبووەتەوە بۆ ئاستێک کە پێش کۆرۆنا ئەوەندە بەرزنەبووە، لەکاتێکدا کرێی بارهەڵگرەکان لە شەنگەهایەوە بۆ کالیفۆرنیا هەمان نرخی پێش کۆرۆنایە.\nئەڵمانیا و چین و کۆریای باکور لە لیستی ئەو وڵاتانەدان کە بوژانەوەی ئابورییان بەخۆوە بینیوە بەهۆی بازرگانییەکانەوە.\nلای خۆیەوە، شۆن روش پسپۆڕ لەبواری ئابوری لە ناوچەی ئاسیا و زەریای هێمن لە دامەزراوەی ئێس ئێن دی گڵۆباڵ رایگەیاند، "بازرگانی یەکێکە لە کەرتە گرنگەکانی ئابوری و رۆڵی گەورە دەبینێت لە بوژانەوەی ئابوریدا."\nئەوەش دوای ئەوە دێت، کە پاش بڵاوبوونەوەی ڤایرۆسی کۆرۆنا جیهان کەرەنتینکرا و سەرجەم دەروازە نێودەوڵەتییەکانی نێوان وڵاتان و رێگا وشکانی و ئاوی و ئاسمانییەکان بەتەواوی داخران و ئابوری وڵاتان و جیهان زیانێکی گەورەی بەرکەوت و جموجوڵە بازرگانییەکان پاشەکشەیەکی گەورەی کرد.


رۆناڵد کومان ئەم سێ گرێبەستە ئەنجام دەدات – SNN\nHome›وەرزش/جیهانی›رۆناڵد کومان ئەم سێ گرێبەستە ئەنجام دەدات\nرۆناڵد کومان لە کاتی ناساندنی لە بەرشەلۆنە\nرۆناڵد کومانی راهێنەری هۆڵەندی نوێی یانەی بەرشەلۆنە، لەگەڵ دەستبەکاربوونی لە یانە کەتەلۆنیەکە، داوای سێ یاریزانی لە ئیدارەی یانەکەی کردووە.\nبە پێی زانیارییەکانی رۆژنامەی ئاسی ئیسپانی، سێ گرێبەستی سەرەکی کە کومان دەیەوێت ئەنجامی بدات، گواستنەوەی ئیریک گارسیای ئیسپانی و یاریزانی یانەی مانچستەرسیتی و ڤان دی بیکی یاریزانی هۆڵەندی یانەی ئەجاکس و لاوتارۆ مارتینێزی هێرشبەری ئەرجەنتینی یانەی ئینتەرمیلانە،ئەمەش بۆ زیاتر بەهێزکردنی یانەکەی لە وەرزی داهاتوو.\nهەروەها بۆ هێڵی بەرگری، پێشتر یانەی بەرشەلۆنە ئامادەیی نیشاندابوو ئیریک گارسیا بۆ ریزەکانی بگوازێتەوە،بەڵام ساڵێک لە گرێبەستەکەی ماوە، بەڵام گواردیۆلا لەسەر ئەو یاریزانە رایگەیاندبوو، ئەو نایەوێت گرێبەستەکەی نوێ بکاتەوەو ئەمەش ئاسانکاری دەبێت بۆ یانەی بەرشەلۆنە.\nهەرچی ڤان دی بیکی یاریزانی یانەی ئەجاکسە، رۆژنامەکان باس لەوە دەکەن کومان گرنگی بە گواستنەوەی ئەو یاریزانە دەدات، بەڵام لە کۆنگرەی رۆژنامەوانی شەوی رابردوو رەتیکردەوە قسە لەسەر گواستنەوەی ئەو یاریزانە بکات،پێشبینیش دەکرێت لە هێڵی ناوەندی یانەی بەرشەلۆنە هەریەکە لە بۆسکێتس، راکیتچ، سێرجی رۆبێرتۆ و ڤیدال یانەکە جێبهێڵن، ئەمەش دوای چوونی ئارسر میلۆ بۆ یانەی یۆڤانتۆس.\nبۆ بەهێزکردنی هێڵی پێشەوە، کومان دەیەوێت لاوتارۆ مارتینێز بۆ ریزەکانی بگوازێتەوەو یانەکە وای دەبینێت قۆناغی سوارێز لە بەرشەلۆنە کۆتایی هاتووە، گواستنەوەی ئەم هێرشبەرە ئەرجەنتینییەش بە باشترین بژاردە دەزانن،کە هێرشبەرەکەی ئینتەرمیلان خواستی چوونی هەیەو بەرشەلۆنە ئامادەیە 100 ملیۆن یۆرۆ لە پێناو گواستنەوەی سەرفبکات.\nلاوتارۆ مارتینێز سبەی یاری کۆتایی خولی یۆرۆلیگ بەرامبەر بە یانەی سڤییا دەکات، ئەو یاریزانە بەوهۆیەوە نرخەکەی لە بازاڕی گواستنەوەی یاریزانان بەرزبووەتەوە.


سه‌ره‌کی, ٠١ ی مانگی یه‌ک ٢٠١٧\nئانتۆنیو گۆترۆش، سکرتێری نوێی گشتی نه‌ته‌وه یه‌ک گرتوه‌کان: دابین کردن و پاراستنی ئاشتی ئامانجی منه\nزیا لە 30 کەس دەبنە قوربانی هێرشەکانی خۆکوژی لە عیراق\nکاربەدەستانی عیراقی دەڵێن لە ئاکامی هێرشێکی خۆکوژی لە ڕۆژی یەکشەممە بۆ سەر خاڵێکی پشکنین لە باشووری بەغدای پایتەخت بەلایەن کەم 9 کەس كوژران و 22 کەسی تر برینداربوون.\nسزادانی روسیا لەلایەن ئەمریکاوە و دەرئەنجامەکانی\nسەرۆکی روسیا ڤلادیمێر پوتین دەڵێت کە ئەو سیاسییەکانی ولایەتە یەکگرتووەکانی ئەمریکا دەرناکات لە وڵاتەکەی وەک وەڵامێکی تۆڵەکردنەوە بۆ گرتنەبەری ئەو رێوشوێنە سەپێنراوەی کە لەلایەن سەرۆک باڕاک ئۆباماوە گیرایەبەر، هاوکات سەرۆکی هەڵبژێردراوی ئەمریکاش داناڵد تڕامپ ئەمەی بە هەنگاوێکی مەزن لە قەڵەمدا.\nدوو تەقینەوەی خۆکوژی لە سوریا کوژرانی دوو کارمەندی ئاسایشی لێدەکەوێتەوە.\nئاژانسی فەرمی هەواڵاکانی سانای حکومەتی سوریا دەڵێت دوو هێرشبەری خۆکوژ شەوی رابردوو خۆیان لە شاری تەرتوس لە سوریا تەقاندەوە و لەئاکامدا دوو کارمەندی ئاسایشی ئەو وڵاتە گیانیان لەدەست داوە.\n39 کەس لە یانەیەکی شەوانە لە تورکیا دەکوژرێن\nشەوی سەری ساڵی نۆی1-1-2017، لە شاری ئیستەنبوڵ لە تورکیا ، چەكدارێك هێرشی كردە سەر یانەیەكی شەوانە و دەستڕێژی گوللەی لە خەڵك كرد، لەئاکامدا 39 كه‌س كوژران و زیا لە 60 ی دیكەش برینداربوون.\nسه‌رۆكی ئه‌نجومه‌نی كاروباری سیاسی و جه‌ماوه‌ری یه‌كگرتووی ئیسلامی كوردستان له باس یه‌كگرتنه‌وه‌ی سێ لایەنە ئیسلامیه سیاسییەکەی هەرێمی كوردستان ده‌كات.\nسەردار موحەمەد:کۆتایهاتنی شەڕی داعش لە عێراق واتای کۆتایی تیرۆر نیە لەو وڵاتەدا\nیەکێک لە رووداوە گرنگەکانی ساڵی 2017 ئەوەیە کە شەڕ لە دژی داعش لە عێراق بەرەو کۆتای دەچێت بەڵام مەترسی کاری تیرۆرستی هەر دەمێنێت . هەروەها هیچ لێکتێگەیشتنێک لە نێوان حکومەتی بەغدا و هەولێردا بۆ قۆناغی دوای شەڕی داعش نییە ئەمەش مەترسی بۆ هەرێمی کوردستانی عێراق دروست دەکات.


NRT TV | زانست | لێکۆڵینەوەیەک: گۆڕانى کەشوهەوا ڕێژەى مردن و نەخۆشییەکانى زیاد کردوە\nزانایان هۆشدارى دەدەن لە گۆڕانى کەشوهەوا و بەرزبوونەوەى پلەکانى گەرما\n1886 جار خوێندراوەتەوە\nئاژانسى رۆیتەرز بڵاویکردەوە، زانایان هۆشدارییانداوە لەوەى گۆڕانى کەشوهەوا لە سەر ئاستى جیهان خەڵک روبەروى بەرزبوونەوەى پلەکانى گەرما دەکات، ئەوەش وادەکات زیاتر روبەروى توشبوون بە نەخۆشییەکانى دڵ وگەرو و نەخۆشییە کوشندەکانى ترى پەیوەست بە بەرزبوونەوەى پلەکانى گەرماوە ببن.\nزانایان ڕایانگەیاند، بەرزبوونەوەى پلەکانى گەرما زیاتر مەترسى لەسەر بەساڵاچووان و ناوچە شارنشینەکان دروست دەکات، بەتایبەت ئەو کەسانەى نەخۆشى درێژخایەنیان هەیە، ئەوروپا و رۆژهەڵاتى دەریاى ناوەڕاستیش زیاتر روبەروى مەترسیە تەندروستیەکان دەبنەوە بەراورد بە کیشوەرى ئەفریقا و باشورى رۆژهەڵاتى ئاسیا.\nهیلارى گراهام مامۆستا لە زانکۆى یۆرکى بەریتانى و بەشداربوویەکى سەرەکى لێکۆڵینەوەکە وتى"ئاراستەکانى گۆڕینى کەشوهەوا مەترسی تەندروستیان لە ئاستێکى بەرزدا هەیە لە ئێستا و لە داهاتوشدا".\nئەو لێکۆڵینەوەیە،٢٧ دامەزراوەى زانستى لە پسپۆرییەکانى ئەندازیارى و ژینگەیى کاریان تێداکردوە، ئەمە جگە لە شارەزایانى سەر بە نەتەوە یەکگرتوەکان و ئاژانسە حکومیە نێودەوڵەتیەکان لەتەواوى جیهاندا.\nرێکخراوى تەندروستى جیهانى ئاماژەى بەوەکرد، گۆڕانى کەشوهەوا کاریگەرى دەکاتە سەر تەندروستى کە هەواى پاک و ئاو و خۆراک و شوێنى نیشتەجێبوون دەگرێتەوە، رێکخراوەکە پێشبینى ئەوەى کردوە لە نێوان ساڵانى ٢٠١٠ بۆ ٢٠٥٠ گۆڕانى کەشوهەوا ببێتە هۆى مردنى ٢٥٠ هەزار کەس بەهۆى بەدخۆراکى و سکچوون و مەلاریا کە پەیوەندییان بە بەرزبوونەوەى پلەکانى گەرماوە هەیە.


📝 ئاسایشی ڕاپەڕین داواکاریەک ئاڕاستەی گشت خەڵکی بیتوێن و پشدەر دەکات Bellgenamekan\n📅 Katî tomarkrdin Mar 1 2020 8:23PM\nدەقی داواکارییەکە... داواتان لێدەکەین هاوکاری هێز [ Zortir... 👁] ✖ ✖ 0 2 ✔ 99% ✍ B.J. 1-3-2020 20:23:47\n👫 ئایشە ئاجار باشاران Kesayetîyekan\n📅 Katî tomarkrdin Jun 9 2015 11:41AM\n👁 Em babete 12,358 car bînrawe\nپەڕلەمانتار لەسەر لیستی پارتی دیموکراتی گەلان (HDP [ Zortir... 👁] ✖ ✖ 3 5 ✔ 80% ✍ M.B. 9-6-2015 11:41:37\n📝 پەکەکە: لەدژی گۆشەگیری و فاشیزم تێکۆشانمان بەهێزتر دەکەین Bellgenamekan\n📅 Katî tomarkrdin Mar 1 2020 5:40PM\nڕاگەیەنراوی کۆمیتەی بەڕێوەبەری پەکەکە بەم شێوەیەیە [ Zortir... 👁] ✖ ✖ 0 2 ✔ 99% ✍ B.J. 1-3-2020 17:40:36\n📝 حکومەتی هەرێم بۆ ڕێگرتن لە بڵاوبوونەوەی ڤایرۆسی کۆرۆنا دەوامی فەرمانگەکانی کەم کردەوە Bellgenamekan\n📅 Katî tomarkrdin Mar 1 2020 5:03PM\nەمەبەستی پاراستنی تەندروستیی هاووڵاتییانی هەرێمی ک [ Zortir... 👁] ✖ ✖ 0 1 ✔ 99% ✍ S.E. 1-3-2020 17:03:50\n📝 روونکردنەوەیەک لەخانەوادەی هونەرمەند حیکمەت هندی-یەوە Bellgenamekan\n📅 Katî tomarkrdin Mar 1 2020 8:46PM\nئەمڕۆ ڕێکەوتی 2020/3/1 هونەرمەند حیکمەت هندی لەنەخ [ Zortir... 👁] ✖ ✖ 1 2 ✔ 99% ✍ B.J. 1-3-2020 20:46:12\n👫 سیامەند رەحمانی Kesayetîyekan\n📅 Katî tomarkrdin Sep 5 2012 10:37PM\n👁 Em babete 7,024 car bînrawe\nسیامەند رەحمان ساڵی 1988 لە شاری شنۆی رۆژهەڵاتی کو [ Zortir... 👁] ✖ ✖ 3 1 ✔ 99% ✍ H.B. 5-9-2012 22:37:44\n📝 لەبارەی بڵاوبونەوەی ڤایرۆسی کۆرۆنا، بۆ خۆپارێزی زیاتر، بزوتنەوەی گۆڕان رایگەیاندراوێکی بۆ ئۆرگان و هەڵسوڕاوانی بڵاوکردەوە Bellgenamekan\n📅 Katî tomarkrdin Mar 1 2020 8:38PM\nدەقی راگەیاندراوەکە: بەپێی راگەیەندراوی وەزارەتی [ Zortir... 👁] ✖ ✖ 0 2 ✔ 99% ✍ B.J. 1-3-2020 20:38:13\n📝 وەزارەتی پەروەردەی حکومەتی هەرێم وانە وتنەوەی لەسەرجەم ناوەندە ناحکومییەکاندا قەدەغەکرد بەمەبەستی خۆپاراستن لە ڤایرۆسی کۆرۆنا Bellgenamekan\n📅 Katî tomarkrdin Mar 1 2020 5:45PM\nهەولێر 01-03-2020 [ Zortir... 👁] ✖ ✖ 0 1 ✔ 99% ✍ S.E. 1-3-2020 17:45:19\n📝 وەزارەتی تەندروستی هەرێم بانگەوازێکی بەپەلە بڵاودەکاتەوە 01-03-2020 Bellgenamekan\nبانگەوازێکی بەپەلە بۆ هاوڵاتیانی هەرێمی کوردستان.. [ Zortir... 👁] ✖ ✖ 0 3 ✔ 99% ✍ B.J. 1-3-2020 17:45:11\n📝 وەزارەتی تەندرووستی بڵاویکردەوە، 4 هاوڵاتی لە سلێمانی تووشبووی کۆرۆنان و تەندرووستیان جێگیرە Bellgenamekan\n📅 Katî tomarkrdin Mar 1 2020 5:50PM\nبەیاننامەیەک لە وەزارەتی تەندروستی: لە بەردەوامی [ Zortir... 👁] ✖ ✖ 0 2 ✔ 99% ✍ B.J. 1-3-2020 17:50:37


ئەبوبەکر کاروانی: وڵاتان دەزانن بارزانی کاریگەرییەکی بەهێزی هەیە بۆیە لەگەڵی کۆدەبنەوە ”وڵاتان لەگەڵ ئەوە کۆدەبنەوە کە بڕیاری سیاسی بەدەستەوەیە“ باسنیوز : Hekar.net\nئەبوبەکر کاروانی: وڵاتان دەزانن بارزانی کاریگەرییەکی بەهێزی هەیە بۆیە لەگەڵی کۆدەبنەوە ”وڵاتان لەگەڵ ئەوە کۆدەبنەوە کە بڕیاری سیاسی بەدەستەوەیە“ باسنیوز\nژمارەیەک لە دیدارەکانی ئەم دواییەی سەرۆک بارزانی لەگەڵ بەرپرسانی وڵاتان\nسیاسەتمەدارێکی کورد ئاماژەی بەوە کرد کە بەرپرسانی وڵاتان سەردانی ئەو کەسانە دەکەن کە بڕیاری سیاسییان بەدەستەوەیە و ڕوونی کردەوە، سەرۆک بارزانی بەهۆی ئەوەی کەسێکی کاریگەرە، بۆیە بەرپرسانی وڵاتان سەردانی دەکەن.\nئەبوبەکر کاروانی، سیاسەتمەدار و چاودێری سیاسی بە (باسنیوز)ی ڕاگەیاند: “بەرپرسانی وڵاتانی جیھان کاتێک سەردانی ھەرێمی کوردستان دەکەن، بە سرووشتی خۆیان سەردانی ئەو کەسانە دەکەن کە دەسەڵاتی وڵاتەکەیان بەدەستەوەیە یان پێگەیەکی بەھێزیان بەسەر حزب و دامەزراوەکانەوە ھەیە، بێگومان بارزانی لە ھەرێمی کوردستاندا کەسایەتییەکی بەھێزە و بڕیاری سیاسی بەدەستەوەیە، بۆیە بەرپڕسانی وڵاتانی جیھان کاتێک دێنە ھەرێمی کوردستان، سەردانی دەکەن”.\nئەوەشی ڕوون کردەوە، بەرپرسانی وڵاتان کاتێک لەگەڵ سەرۆک بارزانی کۆدەبنەوە، ھۆکارەکەی بۆ ئەوە ناگەڕێتەوە کە سەرۆک بارزانی پۆستی ھەبێت یان نەیبێت، بەڵکوو ”مەسەلەکە ئەوەیە کە کێ توانای بڕیاردانی سیاسی ھەیە و بڕیاری سیاسی لای کێیە و ئایا کێ زۆرترین کاریگەری ھەیە؟ ئەوان لەگەڵ ئەو کەسەدا کۆدەبنەوە”.\nئەبوبەکر کاروانی لە لێدوانەکەیدا بۆ (باسنیوز) نەیشاردەوە کە ”وڵاتان پێیان وایە، ھەرچەندە بارزانی پۆستی فەرمی نییە، بەڵام کاریگەرییەکی بەھێزی لەسەر پرۆسەی سیاسی لە ھەرێمی کوردستان هەیە، ئەوانیش دەیانەوێت لەگەڵ کەسێکدا مامەڵە بکەن کە خاوەنی بڕیاری سیاسی بێت، بێگومان ئەگەر بەرپرسانی دەرەوەی وڵات نەزانن بارزانی کەسایەتییەکی بەھێزی ھەرێمی کوردستانە، بەو جۆرە سەردانی ناکەن و لەگەڵی کۆنابنەوە”.


هادی سۆفیزادە: لەساڵی 2019 تا 2021 کێشەی ڕۆژهەڵاتی ناوەڕاست بە ئاراستەیەکدا دەروات ڕۆڵی ئێران کەمبکرێتەوە\nی مانگی شه‌ش ٠٢, ٢٠١٩\nلەم هەفتیەدا شانشینی سعودیە 3 کۆبوونەوەی لووتکەی وڵاتانی کەنداو وڵاتانی عەرەبی و هەروەها وڵاتانی ئیسلامی دژ بە ئێران ڕێکخست، مەبەست یاخود ئامانجی لەم 3 کۆبوونیەوە چیبوە؟.\nبەرپرسانی ئاسایشی نیشتمانی وڵاتانی ئەمریکا و ڕوسیا و ئیسرائیل بەنیازن لەچەند ڕۆژی داهاتوودا لەئۆرشەلیم کۆببنەوە، وەک دەڵێن بۆ "کۆنترۆڵکردنی ئێران"ـە بەتایبەتی لەسوریادا، ئایا ئەم جۆرە کۆبوونەوەیە لەئاستی ئەو ئەنجومەنانە، دەرنجامی کارکردن بۆ لاوازبوونی ئێرانی لە سوریادا لێدەکەوێتەوە؟.\nئێران دەڵێت " لەناوچەی کەنداودا کەشتیە چەنگیەکانی ئەمریکا لەمەودای مووشەکەکانی ئێراندایە، هەروەها ئاگاهی ئەدات لەوەی ئەگەر جەنگ دەستپێبکات ئەوا نرخی نەوت لەجیهاندا دەچێتە 100$ دۆلار یاخود زیاتر، ئەگەر ئەم پێشبینیەی ئێران راست بێت!، ئایا جیهان دەچێتە ئەو قۆناغەی پشێوی ئابوری لێبکەوێتەوە؟\nپێشتر ئێران دەیگوت مادام ئەمریکا لە ڕێکەوتنی ناوەکی دەرچوە، ئەوا لە سەر هیچ بنەمایەکی نوێ لەسەر ئەو دۆسێیە دانسوتاندن ناکەین، بەڵام لەئیستادا لەزاری سەرۆک وەزیرانی ئێران، ڕۆحانی دەڵێت ئێمە دانوستاندن دەکەین بەڵام لەژێر فشاردا ئامادەنین، هۆکاری ئەم گۆڕانکاریە لەهەڵوێست ولێدوانی ئێراندا چیە؟\nبۆ وەڵامدانەوەی ئەم پرسیارانە لەگفتووگۆیەکدا لەگەڵ وریا کاڵێ بۆ بەشی کوردی دەنگی ئەمریکا، هادی سۆفیزادە نووسەرو لێکۆڵەرەوەی سیاسی دەڵێت "سعودیە وەک جەمسەرێک دەیەوێت خۆی لە داڕشتنەوەی جیهانی عەربدا نیشان بدات"، هەروەها دەڵێت "کێشەی ئێران و وڵاتانی عەرەبی بەتایبەتی سعودیە لەئاستێکی مەترسیداردایە و سعودیە ئەیەوێت بەهر شێوەیەک بێت کۆدەنگیەک کۆ بکاتەوە بە پێوانەی نێونەتەوەیی سیاسەتەکانی ئێران لەناوچەکەدا پاشەکشە پێبکەن".\nدەشڵێت " لەساڵی 2019 تا 2021 کێشەی ڕۆژهەڵاتی ناوەڕاست بە ئاراستەیەکدا دەروات ڕۆڵی ئێران کەمبکرێتەوە و چارەنوسی سوریا بۆ ناو کۆمەڵگای عەرەبی بگەڕێتەوە، هەروەها فشارەکان لەسەر تورکیاشە، ئێران و تورکیا پاشماوەی دوو ئیمپراتوریەتی سەفەوی و عوسمانین، ئەمانە گەورەترین کۆسپی داڕشتنەوەی ڕۆژهەڵاتی ناوین".\nسۆفیزادە دەشڵێت "کێشەکانی ناوچەکە ڕوسیای ناچار کردوە سیاسەتی خۆی لەگەڵ ئەمریکا و ئیسرائیلدا ڕێکبخات"، " شەڕی سوریا لەڕاستیدا شەڕی گواستنەوەی وزەیە".\nگفتووگۆ لەگەڵ هادی سۆفیزادە


پشتگیری کورد و فەڵەستین.. کیژان محمد – Dengekan\nbyDenegkan\tMay 14, 2021\tGeneral\nوەک کوردێکی ناسیۆنالیست، پشتگیری نیم، چونکە ئەوە کێشەی نێوان گەلی عەرەب و یەھوودە نەک منێکی کورد\nوەک مرۆڤایەتی، دڵ گرانم بەو کوشتارەی کە کرا بەرانبەر خەڵکانی بێ تاوان، دژی کۆمەڵکوژیم و بە تاوانی گەورە لە قەڵەم دەدرێن، کوشتنی بە ئەنقەست تاوانە، ڕشتنی خوێنی مرۆڤ تاوانە.\nوەک لایەنە دینییەکەش، لەگەڵ ئەوە نیم سووکایەتی بە پیرۆزییەکانی ھیچ دینێک بکرێت چ لێرە چ لەوێ، قبوڵ نەکراو و بێ ڕێزییە، لەگەڵ ڕێزگرتن لە ئایدۆلۆژیای ئازادم، بەڵام شەڕی ئیسرائیل و فەڵەستین پەیوەندی بە کوردەوە نییە، کۆمەڵە کەسانێک ھاتوون پێیان وایە بە پشتگیری کردنیان لە فەڵەستین، کارێکی مرۆڤانە دەکەن، پێشیان وایە ئەوانەی پشتگیری لە فەڵەستین ناکەن ئەوە دڕندەن، کەواتە ئێوەش دڕندەن، چونکە پشتگیری لە کوشتار و کۆمەڵکوژی دەکەن پشتگیری فەڵەستین دەکەن، ئەو فەڵەستینەی کە پشتگیری لە ھێرش و کۆمەڵکوژییەکەی تورکیا کرد بۆ سەر خاکی کوردان بۆ سەر عەفرین، خوێنی چەندەھا گەنج و ژن و منداڵ و پیاوی بێتاوانیان کردە قوربانی، فەلەستینییەکان لە مزگەوتەکانیان نزای سەرکەوتنی تورکیایان لە دژی ئێمە دەکرد!\nلە چاوپێکەوتنێک كونسوڵی گشتی فه‌ڵه‌ستین لە ھەولێر ڕایگەیاند کە کورد نەوەی صلاح الدينی ئەیوبییە، دەبێت پشتگیری فەلەستین بکەن، صلاح الدين بۆ فەلەستین شەڕی کردووە، ئەی عەفرین نەوەی صلاح الدين نین ؟ ئەی عەفرین ھەر کورد نین ؟ کاتێک کورد کیمیاباران کرا و خەڵکی لێ ئەنفال کرا، بۆ ئێوە پشتگیری کوردتان نەکرد ؟ ئەی ئەوکاتیش کورد نەوەی سەلاحەدین نەبوو ؟ کە ئەوکاتە سەرۆکەکەتان یاسر عرفات شانازی بە سەدام حسێنەوە دەکرد!\nپاشان صلاح الدين بۆ دەوڵەتی ئیسلامی و مسوڵمانان شەڕی کردووە نەک فەلەستین، وە ئێوە زیاتر کێشەی قەومیەتتان هەیە نەک ئایین.\nئیسرائیل چەندین دەوڵەتی عەرەبی مووسوڵمان ھاوپەیمانین وەک میسر و ئوردن بەحرەین و ئیمارات سودان و مەغریب، کوردە تۆ پشتگیری چی لە فەلەستین دەکەی ؟ کە دەوڵەتیشت نییە، ھێشتا لە نێوان دوو پارێزگا شەڕی شارچێتیی دەکەن، شەڕی حیزب دەکەن، شەڕی مووچە و نان دەکەن، کەوتووینەتە نێو گێژاوی ململانێ و بەرژەوەندی سیاسی دەوڵەتانی تر دەس بە کڵاوی خۆتانەوە بگرن با بانەیبا.\nوێنەکەش ڕوونە پشتگیری فەڵەستینە بۆ تورکیای کۆلۆنیالیزم و وێنەی سەدام حسێنی تۆتالیتار.\nPrevious زینده به‌چاڵكردنی دوو پڕۆژه ده‌ستووری ئاماده‌كراو بۆ هه‌رێمی كوردستان!.. د. نووری تاڵه‌بانی\nNext یاداشتەکانی تەمەوانێ.. شیعر/ کاوە عوسمان عومەر


ناوه‌ڕۆكی كۆبوونه‌وه‌ی مه‌سروور بارزانی له‌گه‌ڵ وه‌زاره‌تی دارایی و ئابووری: داهات زیاد بووه\n:: PM:07:33:23/06/2022 \nمه‌سروور بارزانی سه‌رۆك وه‌زیرانی كوردستان سه‌ردانی وه‌زاره‌تی دارایی و ئابووری حكوومه‌تی هه‌رێمی كوردستانی كرد. ئه‌وه‌یش له چوارچێوه‌ی سه‌ردانه‌كانی بۆ وه‌زاره‌ت و دامه‌زراوه‌كانی حكوومه‌ت كه ماوه‌یه‌كه ده‌ستی پێ كردووه.\nله كۆبوونه‌وه‌یه‌كدا، ئاوات شێخ جه‌ناب وه‌زیری دارایی و ئابووری كورته‌یه‌كی له‌باره‌ی په‌یكه‌ر و به‌شه‌كان و كار و چالاكی و پلان و پڕۆژه‌كانی وه‌زاره‌ت و كاركردنیان له چوارچێوه‌ی هێڵه گشتییه‌كانی كارنامه كابینه‌ی نۆیه‌م پێشكه‌ش كرد و ئاماژه‌ی به‌وه‌دا، كه به‌شێكی زۆری جێبه‌جێكردنی پرۆسه‌ی چاكسازی له ئه‌ستۆی وه‌زاره‌تی دارایی و ئابوورییه كه به هاوكاری و پشتیوانی به‌هێزی سه‌رۆكی حكوومه‌ت، توانیویانه له هه‌ردوو بواری كه‌مكردنه‌وه‌ی خه‌رجی و زیادكردنی داهات، پێشكه‌وتن به‌ده‌ست بهێنن.\nهاوكات مه‌سروور بارزانی سه‌رۆك وه‌زیرانی كوردستان باسی له‌وه كرد، هه‌ر له سه‌ره‌تای ده‌ستبه‌كاربوونی كابینه‌ی نۆیه‌م، بڕیارماندا چاكسازی بكه‌ین و ده‌ستیشمان پێ كرد، به‌ڵام به‌داخه‌وه به‌هۆی ته‌شه‌نه‌كردنی كۆرۆنا و سه‌رهه‌ڵدانی ته‌نگژه‌ی دارایی، له سه‌ره‌تادا چاكسازییه‌كه به شێوه‌یه‌كی خێرا نه‌بوو، به‌ڵام "سه‌ره‌ڕای ته‌نگژه‌كانیش، نه‌وه‌ستاین و به‌رده‌وامبووین له چاكسازی و به هۆی ڕێكخستنه‌وه‌ی داهاتی ناوخۆ و كه‌مكردنه‌وه‌ی خه‌رجی، توانیمان سه‌ربكه‌وین و ئیداره‌ی خۆمان بده‌ین، به بێ ئه‌وه‌ی په‌نا بۆ قه‌رزركردن ببه‌ین بۆ ئه‌وه‌ی هیچ به‌رپرسیاریێتی و بارگرانییه‌ك بۆ نه‌وه‌كانی داهاتوو دروست نه‌كه‌ین".\nخه‌رجییه ناپێویستییه‌كانی حكوومه‌ت له 200 ملیۆن دۆلاره‌وه بووه‌ته 70 ملیۆن دۆلار\nسه‌رۆك وه‌زیرانی كوردستان ئاماژه‌ی به كه‌مكردنه‌وه‌ی خه‌رجییه ناپێویستییه‌كانی حكوومه‌ت كرد كه له 200 ملیۆن دۆلاره‌وه بووه‌ته 70 ملیۆن دۆلار، كه‌مكردنه‌وه‌ی ئه‌و 130 ملیۆن دۆلاره‌ی خه‌رجی و گه‌ڕاندنه‌وه‌ی بۆ گه‌نجینه‌ی گشتیش، نه‌بووه‌ته هۆی ئه‌وه‌ی ڕاییكردنی كاروباره‌كانی حكوومه‌ت په‌كی بكه‌وێت.\n" داهاتیش له‌م ماوه‌یه به‌شێوه‌یه‌كی ڕێژه‌یی باشتر بووه، به‌ڵام ده‌كرێ زۆر زیاتریش بێت له چوارچێوه‌ی كارنامه‌ی حكوومه‌ت بۆ هه‌مه‌جۆركردنی ئابووری و سه‌رچاوه‌كانی داهات و زیادكردنی داهاتی نانه‌وتی، كه زۆر ڕێگه هه‌ن بۆ زیادكردنی داهات، به‌بێ ئه‌وه‌ی هیچ بارگرانییه‌ك له سه‌ر هاووڵاتییان دروست بكات" سه‌رۆك وه‌زیرانی كوردستان وای گوت.\nهه‌روه‌ها ڕوونی كرده‌وه كه كابینه‌ی نۆیه‌م، هیچ باجێكی نوێی نه‌سه‌پاندووه به‌ڵكو ته‌نیا یاساكانی باجی جێبه‌جێ كردووه كه پێشتر جێبه‌جێ نه‌كراون. دووپاتیشی له‌وه كرده‌وه كه جێبه‌جێكردنی یاساكانی باج، له قازانجی هاووڵاتییانی هه‌رێمی كوردستانه، چونكه ده‌بێته هۆی زیادبوونی داهات و داواجار له خزمه‌تی هاووڵاتییان خه‌رج ده‌كرێت، بۆ نموونه مووچه‌ی پێ ده‌درێت و جووڵه‌ی بازرگانی گه‌شه ده‌كات و هه‌ل و ده‌رفه‌تی كار زیاتر ده‌بێت.\nله ته‌وه‌رێكی تردا، ئاماژه‌ی به گرنگیی كاراكردن و چاكسازیكردن له سیستمی بانكی و به‌دیجیته‌ڵكردنی خزمه‌تگوزارییه‌كان و خه‌رجی و داهاته‌كانی حكوومه‌ت كرد كه هه‌نگاوێكی گرنگه بۆ ڕوونی و شه‌فافیه‌ت و كه‌مكردنه‌وه‌ی ڕووتین و ڕێگریكرتن له به‌هه‌ده‌ردانی سامانی گشتی.


وه‌زاره‌تی خوێندنی باڵا كێشه‌كه‌یانی چاره‌سه‌ركرد، كاندیدانی زه‌ماله‌ی حكومه‌تی عێراقی، له هه‌رێمی كوردستان مامه‌ڵه‌یان بۆ ده‌كرێت\nئه‌مڕۆ پێنچ شه‌ممه، ڕێكه‌وتی (28-8-2014) له هۆڵی ڤیدیۆ كۆنفراسی دیوانی وه‌زاره‌تی خوێندنی باڵاو توێژینه‌وه‌ی زانستی، دكتۆر گۆڤه‌ند شێروانی به‌ڕێوه‌به‌ری گشتی ناردن و په‌یوه‌ندییه ڕۆشنبیرییه‌كان له وه‌زاره‌تی خوێندنی باڵاو توێژینه‌وه‌ی زانستی هه‌رێمی كوردستان له‌گه‌ڵ وه‌فدێكی لیژنه‌ی باڵا بۆ پێشخستنی فێركردن له عێراق كۆبوه‌وه.\nله‌و كۆبونه‌وه‌یه‌دا كه به‌ئاماده‌بونی ژماره‌یه‌ك له كاندیداكانی زه‌ماله‌ی حكومه‌تی عێراقی، كه دانیشتوی هه‌رێمی كوردستانن به‌ڕێوه‌چو. له‌سه‌ره‌تادا به‌ڕێوه‌به‌ری گشتی ناردن و په‌یوه‌ندییه ڕۆشنبیرییه‌كان وتی: وه‌زاره‌تی خوێندنی باڵاو توێژینه‌وه‌ی زانستی هه‌رێم سه‌لامه‌تی گیان و داهاتووی كاندیده‌كانی زه‌مالاتی به‌غدا بۆ خوێندنی باڵا به‌هه‌ند وه‌رده‌گرێ، بۆیه به هۆی تێكچونی باری ئه‌منیه‌وه، له ئێستادا كێشه بۆ ئه‌و كاندیدانه دروست بوه و، ناتوانن به‌ئاسانی سه‌ردانی به‌غداد بكه‌ن بۆ ڕایكردنی مامه‌ڵه‌كانیان، بۆ چاره‌كردنی ئه‌و گرفته‌ش وه‌زاره‌تی خوێندنی باڵای هه‌رێم داوای له حكومه‌تی فیدراڵ كرد، ئه‌و كاندیدانه مامه‌ڵه‌كانیان و چاوپێكه‌وتن و ڕێكخستنی كه‌فاله‌ت و كاره ڕۆتینیه‌كانی دیكه‌یان له شاره‌كانی هه‌رێمی كوردستان بۆ ڕایی بكرێت.\nله به‌شێكی دیكه‌ی كۆبونه‌وه‌كه‌دا ئه‌نوه‌ر ێه‌باح لێپرسراوی كاروباری یاسایی و سه‌رۆكی وه‌فده‌كه، سوپاسی وه‌زاره‌تی خوێندنی باڵاو توێژینه‌وه‌ی زانستی هه‌رێمی كوردستانی كرد، له به‌رامبه‌ر ئه‌و هه‌ماهه‌نگیی و كارئاسانیه‌ی بۆ كاندیده‌كانی هه‌رێمی كوردستان ده‌كات.\nلیژنه‌ی باڵا بۆ پێشخستنی فێركردن له عێراق سه‌ر به نوسینگه‌ی سه‌رۆك وه‌زیری عێراقی و به‌رنامه‌یه‌كی تایبه‌تی هه‌یه، كه ساڵانه له‌سه‌ر بنه‌مای ژماره‌ی دانیشتوانی پارێزگاكانی عێراق، ژماره‌یه‌ك كاندید له هه‌ر پارێزگه‌یه‌ك هه‌ڵده‌بژێرێت، به‌مه‌به‌ستی ته‌واوكردنی خوێندنی باڵا له وڵاتانی ده‌ره‌وه بۆ به‌ده‌ستهێنانی بڕوانامه‌ی ماسته‌ر و دكتۆرا، شاره‌كانی هه‌رێمی كوردستانیش ساڵانه وه‌ك پارێزگاكانی دیكه‌ی عێراق پشكی خۆیان هه‌یه له‌و به‌رنامه، له ساڵانی ڕابردودا به‌سود وه‌رگرتن له‌و به‌رنامه‌یه ژماره‌یه‌ك كاندیدی كورد له شاره‌كانی كوردستان ڕه‌وانه‌ی ده‌ره‌وه كراون بۆ ته‌واوكردنی خوێندنی باڵا (ماسته‌ر و دكتۆرا)، به‌ڵام به هۆی تێكچوونی باری ئه‌منییه‌وه به‌تایبه‌ت له ماوه‌ی ساڵی ڕابردودا، ژماره‌یه‌ك كاندید نه‌یانتوانیوه سه‌ردانی به‌غداد بكه‌ن بۆ ڕایكردنی مامه‌ڵه‌كانیان، بۆیه به‌چاره‌سه‌ركردنی ئه‌و گرفته له‌لایه‌ن وه‌زاره‌تی خوێندنی باڵاو توێژینه‌وه‌ی زانستی هه‌رێمی كوردستان چاوه‌ڕی ده‌كری كاندیده‌كان له كاتێكی نزیكدا مامه‌ڵه‌كانیان ته‌واو بكرێت و دواتریش له وڵاتانی ده‌ره‌وه ده‌ست به‌خوێندنه‌كانیان بكه‌ن.


ئاواره‌كانى خورماتوو: ده‌بوایه نوێنه‌رانى كورد له به‌غدا سه‌ردانى خورماتویان كردبا\nدواى ئه‌وه‌ى هه‌ریه‌ك له‌په‌ڕله‌مانتارانى به‌غدا، زانا رۆستایى و ئارێز عه‌بدولڵا و كاوه محه‌مه‌د وه‌ك نوێنه‌رانى كورد سه‌ردانى ناوه‌ندى قه‌زاى مه‌خموریان كرد\nدواى ئه‌وه‌ى هه‌ریه‌ك له‌په‌ڕله‌مانتارانى به‌غدا، زانا رۆستایى و ئارێز عه‌بدولڵا و كاوه محه‌مه‌د وه‌ك نوێنه‌رانى كورد سه‌ردانى ناوه‌ندى قه‌زاى مه‌خموریان كرد و له نزیكه‌وه له‌گه‌ڵ ئه‌و هاوڵاتیانه كۆبوونه‌وه كه له‌دواى 16ى ئۆكتۆبه‌ر ماونه‌ته‌وه .\nدواى بینینى نوێنه‌ره كورده‌كان له میداكان كه سه‌ردانى قه‌زاى مه‌خموریان كردبوو به‌مه‌به‌ستى به‌سه‌ركردنه‌وه له ره‌وشى دانیشتوانى ناوچه‌كه ،ئاواره‌كانى كه‌مپى (تازه‌دێ و قۆره‌توو) له گه‌رمیان به توندی ره‌خنه له‌و سه‌ردانه ده‌گرن و پێیان وابوو ده‌بوایه سه‌ردانى قه‌زاى دوزخورماتوو بكه‌ن هه‌وڵ بده‌ن ئاواره‌كان بگه‌رێنه‌وه سه‌ر زێدى خۆیان\nهاوڵاتى (حسین داوود) باس له‌وه ده‌كات كه ره‌وشى دووز له‌گه‌ڵ هیچ ناوچه‌یه‌كى دیكه‌ى كوردستان و عێراق به‌راوورد ناكرێت، هه‌روه‌ها ده‌ڵێت ئه‌گه‌ر ئه‌وان نوێنه‌رى كوردن ده‌یانه‌وێت داكۆكى له مافى كورد بكه‌ن ده‌بوایه سه‌ردانى شارۆچكه‌ى دووزخورماتویان بكردبایه، له‌گه‌ڵ ده‌سه‌ڵاتدارانى ناوچه‌كه بارو دۆخى ئاواره‌كانیان تاوتۆبكردبایه و هه‌وڵى گه‌ڕانه‌وه‌ى 40 هه‌زار ئاواره بووى دووزیان بدایه.\nبه پێى راپۆرته‌كانى رێكخراوه نێوده‌وڵه‌تیه‌كان ورێكخراوه مه‌ده‌نییه‌كانى جیهانى و كوردستان جگه له ئاواره‌بوونى خه‌ڵكى دووز به‌ده‌یان هاوڵاتى كورد به ده‌ستى حه‌شدى شه‌عبى كوژراو و برینداركراوه وه نزیكه‌ى 500 خانوو دوكانى هاوڵاتیان خاپور و ته‌قێندراوه‌ته‌وه\nشایه‌نى باسه دواى خیانه‌ته‌كه‌ى 16 ئۆكتۆبه‌ر نزیكى 200 هه‌زار كوردى دانیشتووى كه‌ركوك و داقووق و دووزخورماتوو له ترسى په‌لاماردانى هێزه عێراقییه‌كان و حه‌شدى شه‌عبى ئاواره شاره‌كانى هه‌رێمى كوردستان بوینه .


بەگوێرەی داتاكانی دەزگا تەندروستیەكان ویلایەتە یەكگرتوەكانی ئەمریكا لەسەرووی لیستی تووشبوانی كۆرۆنا دێت لەسەر ئاستی وڵاتانی جیهان و ژمارەی تووشبوان لە وڵاتە گەیشتوەتە 245 هەزارو 573 كەس ولەماوەی 24 كاتژمێری رابردوودا هەزارو 169 كەس بەهۆی كۆرۆنا ڤایرۆسەوە گیانیان لەدەستداوە\nلە ئەڵمانیا لەماوەی 24 كاتژمێری رابردوودا 6هەزارو 174 كەس تووشی ئەو پەتایە هاتوەو كە بە ژمارەیەكی پێوانەیی دادەنرێت وتا ئێستا هەزارو 17 كەس گیانی لەدەستداوە كە تەنها لەماوەی 24 كاتژمێری رابردوودا 145 حاڵەتی گیان لەدەستدانی نوێ تۆماركراوە.\nلە وڵاتی فلپین ئەمرۆ ژمارەیەكی پێوانەیی تۆماركراوەو بە شێوەیەك تەنها لەماوەی 24 كاتژمێری رابردوودا 29 حاڵەتی گیان لەدەستدان تۆماركراوە و385 تووشبوی نوێ بە كۆرۆنا ڤایرۆس تۆماركراوە و ژمارەی تووشبوان بەرز بوەتەوەو بۆ 3هەزارو 18 كەس.\nلە ئەندونیزیا لەماوەی 24 كاتژمێری رابردوودا دەسەڵاتی ئەو وڵاتە بڵاویكردوەتەوە 196 حاڵەتی تووشبون بە ڤایرۆسی كۆرۆنا تۆماركراوەو هاوكات 11 كەس گیانی لەدەستداوەو ژمارەی ئەو كەسانەی تا ئێستا بەهۆی ئەو پەتایەو گیانی لەدەستداوە گەیشتوەتە 181 كەس.\nبەگوێرەی داتاكانی زانكۆی جۆنز هۆبكنزی ئەمریكی لە سەرەتای سەرهەڵدانی پەتای كۆرۆنا ڤایرۆسەوە كە بە كۆڤید 19 ناسراوە تا ئێستا زیاتر لە یەك ملیۆن و 87 هەزارو 308 كەس تووشی ئەو پەتایە هاتوون و لەو ژمارەیە 227 هەزارو 989 كەس چاكبونەتەوەو وزیاتر لە 58 هەزارو 309 كەس گیانیان لەدەستداوەو رۆژانە ئەو پەتایە لە هەڵكشاندایە\nRT سەرچاوە/ رووسی


مستەفا هیجری: سەربەخۆیی سیاسی، هاوسەنگی و واقعبینی، ڕاستگۆیی و پشتئەستووربوون، بوونەتە هۆکاری لەسەرپێ مانەوە و بەردەوامبوون لە خەباتدا\n11:44 - 24 گەلاوێژ 2721\n"مستەفا هیجری" لێپرسراوی گشتیی حیزبی دێموکراتی کوردستانی ئێران بەبۆنەی ٢٥ی گەلاوێژ ساڵڕۆژی دامەزراندنی حیزبی دێموکراتی کوردستانی ئێران پەیامێکی بڵاو کردەوە و لەو پەیامەدا هاتووە: "سەربەخۆیی سیاسی، هاوسەنگی و واقعبینی، ڕاستگۆیی، پشتئەستووربوون بە خەڵک و گرێدانی چارەنووسی بزووتنەوەکە بە وزە و هێزی ناوخۆی ڕۆژهەڵات و لانەدان لە پرەنسیپ و هێڵە فکرییەکان، بەشێک لەو تایبەتمەندییانەن کە سەرباری کەوتن و نسکۆ و دابڕانەکان و شەهیدبوونی ڕێبەرەکانی، بوونەتە هۆکاری لەسەر پێ مانەوە و بەردەوامبوونی لە خەبات".\nپەیامی لێپرسراوی گشتیی حیزب\nبەبۆنەی ٢٥ی گەلاوێژ ساڵڕۆژی دامەزراندنی حیزبی دێموکراتی کوردستانی ئێرانەوە\nدوای هەڵگیرسانی شەڕی دووهەمی جیهانی و لەو بۆشاییەی کە لە ئەنجامی داگیرکەرانی ناوچەکانی باکوور و باشووری ئێران لەلایەن زلهێزەکانی سۆڤییەت، ئامریکا و بریتانیاوە هاتە ئاراوە، لەگەڵ کۆتاییهاتنی قۆناغێک لە دیکتاتۆریی پەهلەوی، هاوکات دەرفەتێک بۆ بووژانەوەی چالاکیی سیاسیی کۆمەڵ و ڕێکخراوە سیاسییەکان ڕەخسا.\nلە وەها هەلومەرجێکدا، لە ٢٥ی گەلاوێژی ١٣٢١ی هەتاوی، لەسەر دەستی کۆمەڵێک کەسایەتیی نیشتمانپەروەر، کۆمەڵەی ژیانەوەی کورد بە بیری سەربەخۆییخوازی و نەتەوەییەوە دامەزرا. سێ ساڵ دواتر، حیزبی دێموکراتی کوردستان لەسەر بنەما تەشکیلاتییەکانی ژێ.کاف، وەک قەوارەیەکی نەتەوەیی-دێموکراتیک بەڵام ڕێکخراوتر و بە بەرنامەتر دامەزرا کە تا ئەمڕۆ، وەک بەڕابردووترین حیزبی کوردی، لە ژیانی سیاسی و ڕێکخراوەیی خۆی بەردەوامە.\nلە کاتێکدا حیزبی دێموکراتی کوردستانی ئێران، ٧٦ـەمین مۆمی تەمەنی دادەگیرسێنێت، خوێندنەوەی مێژووەکەی، قۆناغەکانی خەبات و تێکۆشان و هەروەها سیاسەت و بەرنامەکانی، لەگەڵ هەموو شانازی و دەستکەوتەکان و کەوتن و هەستانەوەکانی، پێویستیشە لە دیدی ڕەخنەییەوە هەڵسەنگاندنی بۆ بکرێت و قامک لەسەر خاڵە بەهێز و لاوازەکانی دابنرێت.\nلە ژینگەی سیاسی و کۆمەڵایەتیی سەردەمی دامەزرانەکەی کە کۆمەڵگا گەشەی نەکردووە، خاڵی جیاکەرەوەی ئەم حیزبە، ڕوانینی سەردەمیانەی بۆ کاروباری ڕێکخستن و بواری ڕێکخراوەیی بووە. بە وتەی د. قاسملووی نەمر، خودی دامەزرانی حیزبەکە، نوقتەگۆڕانێک بوو لە مێژووی خەباتی لەمێژینەی نەتەوەی کورد و سەرەتایەک بوو لە پێکهێنانی ڕێکخراو و حیزبی پێشکەوتوو و سەردەمیانە کە بە بەرنامەیەکی ڕوونەوە پێی ناوەتە ڕێڕەوی مێژوو.\nهەنگاوێکی گەورەی حیزبی دێموکرات لە ڕەوتی مێژوویی خەبات و تێکۆشانیدا، دابڕان لە ڕێکخستنی خێڵەکی، بنەماڵەیی و ناوچەیی و ئاراستەکردنی خەبات بەرەو فۆڕمێکی کوردستانی بووە کە وەک ئامانجێکی مەزن، هەر لە جێی خۆیەتی. هەر ئەم ڕوانینەش وای کردووە کە ناسنامەی کوردبوون، ببێتە تەوەری سەرەکیی گوتار و کرداری ئەم حیزبە.\nبنیاتنانی گوتاری نەتەوەیی و هەوڵی بێوچان بۆ گەشەی بیری کوردایەتی، ڕەهەندێکی دیکەی خەباتی حیزبی دێموکرات و کاریگەریی ئەم حیزبە بەسەر کۆمەڵگاوە بووە. بە گوتار و بە کردار، پێکهێنانی کۆماری دێموکراتیکی کوردستان، نموونەیەکی مێژووییە لە کارنامەی نەتەوەیی ئەم حیزبە کە بۆ هەموو قۆناغ و سەردەمەکانی خەبات مانابەخشە. کۆماری کوردستان بەر لەوەی ئەزموونێکی مێژوویی بێت، قوتابخانەیەکی هزرییە کە ڕێڕەو و داهاتووی خەباتی نەتەوەیی- دێموکراتیکی نەتەوەکەمانی وێنا کردووە. هەر وەک چۆن لە پەیامێکی دیکەدا ئاماژەم پێ کردووە، ئێستاشی لەگەڵ بێت، تاکی کورد خۆی بە هاووڵاتیی ئەم کۆمارە دەزانێت. کۆماری کوردستان بەو ڕەمز و کۆدە نەتەوەییانە دەناسرێتەوە کە بەشێکن لە ناسنامە و هێما گرانەکانی خەباتی کورد لە ڕۆژهەڵات، لەوانە ئاڵای کوردستان، هێزی پێشمەرگە و سروودی نیشتمانی کە لە خۆیاندا ئاماژەن بۆ بەردەوامیی ئامانجێکی پیرۆز لە چەشنی بنیاتنانەوەی دەسەڵاتێکی کوردی و کوردستانی وەک کۆماری کوردستان.\nلە دەقی مێژووی سیاسی و بزاوتی نەتەوەیی- دێموکراتیکی کورد لە ڕۆژهەڵاتی کوردستان، کولتووری ڕێکخراوەیی و کولتووری سیاسیی ئەم حیزبە کە هەر لە سەرەتاوە فاکتەری سەرەکیی بزووتنەوەیەکی نیشتمانی بووە، لەگەڵ هەموو خاڵە بەهێزەکانی، ناکرێت چاوپۆشی لە خاڵە لاوازەکانی بکرێت.\nسەربەخۆیی سیاسی، هاوسەنگی و واقعبینی، ڕاستگۆیی، پشتئەستووربوون بە خەڵک و گرێدانی چارەنووسی بزووتنەوەکە بە وزە وهێزی ناوخۆی ڕۆژهەڵات و لانەدان لە پرەنسیپ و هێڵە فکرییەکان، بەشێک لەو تایبەتمەندییانەن کە سەرباری کەوتن و نسکۆ و دابڕانەکان و شەهیدبوونی ڕێبەرەکانی، بوونەتە هۆکاری لەسەر پێ مانەوە و بەردەوامبوونی لە خەبات. لەگەڵ هەموو ئەو تایبەتمەندی و بەها و پرەنسیپانەی کە ئاماژەیان پێ کرا، بەڵام ئەم حیزبە لە خاڵی لاواز بێبەری نەبووە. دەبێ دان بەو ڕاستییەدا بنێین کە سەرهەڵدانی کێشە و ململانێی ناوخۆیی کە ڕەنگە هۆکاری سیاسی، فکری یان تەشکیلاتی و بەڕێوەبەریی هەبووبێت، لە هەندێک قۆناغدا بەشێکی زۆر لە وزە و هێزی حیزبەکەی بەفیڕۆ داوە، وزەیەک کە دەیتوانی لە سەنگەری بەرگری و بەرەنگاربوونەوەی دوژمنانی ڕەنگاوڕەنگی بزووتنەوەکە بەکار هاتبا. زۆر جاریش ڕای جیاواز بووەتە دەستمایەی دژایەتی و ناکۆکی، تەنانەت تا ئاستی دابڕان و شەڕی خۆکوژی، بەبێ ئەوەی بیر لە دیالۆگ و چارەسەریی دێموکراتیک کرابێتەوە. دەرەنجامی ئەم حاڵەتانە لەگەڵ دابەشبوون و داهێزرانی توانای تەشکیلاتی، زۆر جار بووەتە مایەی بێ هیوایی ئەندامان و لایەنگران و دۆستانی ئەم حیزبە. گەڕانەوە بۆ ئامانجەکانی دامەرزانی حیزب، وەبیرهێنانەوەی ئەو ڕاستییەیە کە حیزب ئامرازە نەک ئامانج، وەبیرهێنانەوەی ئەوەی کە حیزبی دێموکرات لە خەڵکە و بۆ خەڵکە، دەمانهێنێتە سەر ئەو باوەڕە کە تەنیا کولتووری پێکەوە هەڵکردن، یەکڕیزی و هاوخەباتییە کە لە ئامانجەکانی دواڕۆژ و بەرژەوەندییە نەتەوەیییەکان نزیکمان دەکاتەوە. لە کۆتاییدا دەبێ ئەرکی ڕێکخراوەیی، گرێ بدرێتەوە بەو بەرپرسیارێتییە مێژوویی و ئەخلاقییەی کە لەسەر شانی حیزبەکەمانە و بە چەندین نەسڵە خوێن و قوربانیی بۆ دەدرێت. ئاشکرایە کە حیزبی دێموکرات، بزووتنەوەی نەتەوەیی ڕۆژهەڵات و گەلەکەمان شایانی بەهێزبوون، گەورەیی و سەرکەوتنی مەزنن. نەشیاوە کە تێچووی هەڵەکان و پێکەوە نەبوون، قورسایی بخاتە سەر شانی بزووتنەوە و لە ڕاستەڕێی گەیشتن بە ئامانجەکان دوورمان بخاتەوە.\nدۆخی کۆماری ئیسلامی\nچەندوچۆنیی هەڵبژاردنەکانی ئەم دواییانەی سەرۆککۆماریی ئێران و سەرهەڵدانی خەڵکی شارەکانی هەرێمی چەوساوەی ئەهواز و هاوکات هاتنە سەر شەقامی خەڵک لە هەرێمەکانی دیکەی ئێران و سەرکوتی خوێناویی ئەم خۆپیشاندانانە، جارێکی دیکە ئاماژە و نیشانەکانی قەیرانی دەسەڵات و مەشرووعییەتی ڕێژیمی کۆماری ئیسلامی لە دوای ٤٢ ساڵ دەسەڵاتدارێتیی خستە ڕۆژەڤی میدیا و ڕای گشتیی ئێران و جیهانەوە.\nقەیرانەکانی ئێستای دەسەڵات و کۆمەڵگاکانی ئێران وەک وڵاتێکی فرەنەتەوە، ئەنجام و لێکەوتەی ڕاستەوخۆی سیاسەت و پلانەکانی کۆماری ئیسلامیی ئێرانن. زنجیرەی گەمارۆکان، قەیرانی کۆرۆنا، قەیرانی ئابووری و وەک خودی بەرپرسانی کۆماری ئیسلامی دەڵێن "نەمانی متمانەی خەڵک بە دەسەڵات"، لەگەڵ لێشاوی قەیران و ئاریشەی دیکەی کۆمەڵایەتی، کولتووری، ژینگەیی، ئیداری، گەندەڵی، بەڕێوەبەری و بێکاری و هەژاریی خەڵک و...، تەنگی بە ژیانی ڕۆژانەی خەڵک هەڵچنیوە. تێچوو و بارگرانیی ئەم قەیران و سیاسەتە چەوتانە لەسەر شانی خەڵک و بە تایبەتی کۆمەڵگا بێ ماف و پەراوێزخراوەکانی ئێرانە.\nکەلێن و ململانێی زیاتر لە نێوان دەسەڵات و هەروەها بەرینتر بوونەوەی کەلێنی نێوان دەسەڵات و خەڵک، بۆ هەموو لایەک ئاشکرایە، بەڵام ئەم هەڵبژاردنانەی دوایی ڕووخساربەندییەکی نوێی لە ناڕەزایی و دەنگی "نا" بە دەسەڵاتی خستە ڕوو کە لە مێژووی دەسەڵاتی ڕێژیمدا کەم وێنە بووە، ئەویش یەکدەنگیی کۆمەڵگاکانی ئێران و تەنانەت ئۆپۆزسیۆنی ناوخۆ و دەرەوە بوو سەرەڕای جیاوازی لە بۆچوونەکانیان. ئەنجامی ئەم یەکدەنگییەش، بەشداری نەکردنی زۆرینەی خەڵکی خاوەن مافی دەنگدان بوو لە شانۆی هەڵبژاردنەکاندا. بەرانبەر بەم هەڵوێستەش، وەلی فەقیهـ "نا"یەکی دیکەی بە "نا"ی گشتیی خەڵکی ناڕازی وت و لە ڕێوڕەسمی "تەنفیز"ی سەرۆککۆماریی ئیبراهیم ڕەئیسیدا، جارێکی دیکە جەختی لەسەر بەشداریی بەربڵاوی خەڵک کردەوە. وەک هەمیشە باسی لە پیلانی دوژمنانی دەرەکی بۆ لێدان لە کۆماری ئیسلامی کرد. بە ڕێنوێنییەکانی ستایشی "مودیرییەتی جیهادیـ"ـی کابینەی ڕەئیسی و بەرەنگاربوونەوەی بەرەی دوژمنانی کرد. هاوکات ئەندامی کۆمیسیۆنی مەرگ لە تاوان و ئێعدامەکانی دەیەی ٦٠ی هەتاویی بە "عالمی فەرزانە" ناو برد. هەروەک بە دروستی لە ڕاگەیەندراوی ڕێکخرای لێبووردنی نێودەوڵەتیدا هاتبوو، بە هاتنی سەرۆککۆماری نوێ بەڵام مۆرەی بەڕابردووی سەرکوت، "سێبەری مەرگ" زیاتر لە ڕابردوو بەسەر فەزای ئێراندا قورسایی دەکات. بەم پێیە چاوەڕوان دەکرێت لەگەڵ بەردەوامبوونی سەرکوتی سیستماتیکی دەسەڵات و دۆخی قەیراناویی ڕابردوو، سەرهەڵدان و خۆپیشاندانەکان دژ بە ڕێژیم بە دروشمی ڕووخێنەر بێنە ئاراوە.\nسەبارەت بە سەرهەڵدان و خۆپیشاندانەکانی هەرێمی ئەهواز و پشتیوانیی بەشێک لە خەڵکی شارەکانی کوردستان و ئازەربایجان و ئیسفەهان و تاران لەم خۆپیشاندانانە، سەرەڕای سەرکوتی خوێناوی لەلایەن ڕێژیمەوە، دەکرێت ئەم ڕەوتە لە ناڕەزایەتی وەک درێژبوونەوەی دەنگی "نا" بە کۆماری ئیسلامی هەژمار بکەین کە دوابەدوای هەڵبژاردنەکان هاتە ئاراوە. هۆکاری سەرهەڵدانی گەلی چەوساوەی عەرەب لە ئێران و هەرێمە نەتەوەییەکانی دیکەی ئەم جوغرافیایە، دەگەڕێتەوە بۆ سەر ئەو پەیوەندییە لە داگیرکاری کە لەنێوان ناوەند و پەراوێزدا ڕیشەی داکوتاوە. بێجگە لە ڕەهەندە ئیداری، ئابووری، ئەمنی، پەروەردەیی و ژینگەییەکانی ئەم پەیوەندییە لە داگیرکاری، بابەتی بەتاڵانبردنی سەرچاوە سروشییەکان و دواجار سەرکوت و تەحقیر و بەکەمینە کردن و بە ئەمنی کردنی ئەم هەرێمانە، تا دێ زیاتر درێژەی دەبێت و ڕەهەندەکانی بەربڵاوتر دەبنەوە. ڕاستییەکی دیکە ئەوەیە کە لە ئەگەری سەرهەڵدان و ڕووداوی لەم چەشنە کە چاوەڕوانکراوە، ئەوە هەرێمە بندەستەکانن کە بە ناسنامە و شوناسی نەتەوەیی خۆیانەوە، دەنگی پشتیوانی و هاوخەباتی بۆ یەکتر هەڵدەبڕن. بۆیە ئێمە وەکوو حیزبی دێموکراتی کوردستانی ئێران، بە گوێرەی سیاسەتی لەمێژینەمان، نەتەوە بندەستەکانی ئێران بە هاوپەیمانی ستراتێژیکی خۆمان دەزانین و وەک پرەنسیپێک، پێداگریی لەسەر دەکەینەوە.\nحیزبی دێموکرات و پرسی حاکمییەتی کورد\nبنیاتنانەوەی دەسەڵاتی کوردی پەیوەستە بە پرسی ناسنامە، ئاسایشی نەتەوەیی، لابردنی ستەمی نەتەوەیی، دێموکراسی و لە هەموو گرینگتر مەسەلەی حاکمییەتی کورد بەسەر خاکی خۆیدا. کورد خۆی وەکوو ئێتنیک- نەتەوەیەکی بێ‌حاکمییەت لە ئێراندا دەبینێت کە کراوەتە یەکێک لە ئامانجە سەرەکییەکانی سیاسەتی سەرکوت و ئاسیمیلەکردنی ناوەند. کوردیش، وەکوو باقیی نەتەوە ژێردەستەکانی دیکە، لەسەر ئەو بڕوایەیە کە بەبێ پێناسەکردنەوەی سەرلەنوێی چەمکی "نەتەوە" لە ئێران، پەیوەندیی داگیرکاری بۆ هەمیشە دەمێنێتەوە. لە ئێران، پەیوەندیی داگیرکاری و سیستەمی سیاسیی تاک‌لایەنەی ئێتنیک- مەزهەبی، دوو جۆرە جەماوەری خاوەن سەروەریی سیاسی و گەلانی مافی سەروەری لێ ستێندراوی ساز کردووە. ئەم پەیوەندییە دووفاقییە، مەسەلەی مافی حاکمییەتی سیاسیی کردووەتە مەسەلەی سەرەکیی پێکەوەژیانی ئێتنیک- نەتەوەکان لە ئێراندا. لە کاتێکدا ئێلیتی ئێتنیک/نەتەوەی سەردەست پێداگری لەسەر سیستەمێکی سێکۆلاری دێموکراتیک دەکات، کۆمەڵگە ژێردەستەکان لەسەر ئەو بڕوایەن کە سیستەمی دێموکراتیکی سیکۆلار، بە تەنیا ناتوانێت هاوسانیی پێکهاتەیی، دامەزراوەیی، مێژوویی، فەرهەنگی و سیاسی بێنێتە دی. هەر بۆیە گرووپی دووهەم پێداگرن لەسەر زامنکردنی حاکمییەت بۆ هەمووان کە دەبێ نیشانەکانی "دێموکراسی" و بنەماکانی پێکهێنانی دەسەڵات لە ئێراندا، سەرلەنوێ پێناسە بکرێنەوە. بەبێ ئەم پێناسە کردنەوەیە، پەیوەندیی داگیرکاریی ناوخۆیی درێژەی دەبێت. سەرەڕای ئەمانە، بەبێ هەڵگرتنی هەنگاوێکی بنەڕەتیی لەم چەشنە، ناهاوسانیی میژوویی دووبارە بەرهەم دێتەوە. لە ئاکامدا، هەموو ئێتنیک- نەتەوە غەیرە فارسەکان لە هەرچەشنە نوێنەرایەتییەکی ڕاستەقینە بێبەش دەبن و مێژووی سەرکوت و بێبەشی، سەرلەنوێ دووبارە دەبێتەوە کە ئەمە بۆ هەرێمە نەتەوەییەکان قابیلی قەبووڵ نییە. هەر بۆیە وەکوو حیزبی دێموکراتی کوردستانی ئێران جەخت لەسەر مافی حاکمییەت بۆ کورد و هەرێمە بندەستەکان دەکەینەوە.\nلە کۆتاییدا، جەخت دەکەینەوە سەر دوو ئەسڵی مافی نەتەوەیی (سەروەری) و دێموکراسی (فرەنەتەوەیی) لە دواڕۆژی پاش کۆماری ئیسلامیی ئێراندا کە پێکهێنانی سیستەمێکی فیدراڵیی جوغرافیایی- نەتەوەییە. ئەم دوو ئەسڵەش، بنەمای سازدانی هەر جۆرە هاوپەیمانی و بەرەیەکی دێموکراتیکە لە دژی دەسەڵاتی ستەمکاری کۆماری ئیسلامی و مسۆگەرکردنی مافەکانی نەتەوە بندەستەکان.\nسەبارەت بە ناوماڵی کورد، جەخت لەسەر ڕێزدانان بۆ جیاوازیی بۆچوونی سیاسی و تۆلێرانس لەگەڵ سەرجەم ڕێکخراو و کەسایەتی و لایەنە نیشتمانپەروەرەکانی ڕۆژهەڵاتی کوردستان دەکەینەوە. بۆ ئەوەی بە گوتارێکی نەتەوەیی و پلاتفۆرمێکی هاوبەشی خەبات، بەرەو پیریی هاوکێشە چاوەڕواننەکراوەکان بچین. ئامانجی گەورەمان ئەوەیە کە بە هاوخەباتی و پێکەوە بوون، بەرەو بنیاتنانی ڕۆژهەڵاتێکی بەهێز و شوێندانەر هەنگاو بنێین، چوون پێمان وایە کە خەباتی شار و شاخ لە پێناو مسۆگەرکردنی ڕۆژهەڵاتێکی بەهێز، کەڵک وەرگرتنە لە هەموو دەرفەت و هێز و پتانسییەلێک کە لە خزمەت بەرژەوەندی و داهاتووی خەباتەکەماندایە. سەبارەت بە پرسی یەکگرتنەوە، هەوڵی هەمیشەییمان ئەوە بووە کە لەگەڵ لایەنی دیکەی دێموکرات بە شێوەیەکی گونجاو و قابیلی پەسەندی هەردوو لا، یەک بگرینەوە.\nلەم یادە پیرۆزەدا، وێڕای پیرۆزباییی ٧٦ـەمین ساڵی دامەزرانی حیزبی دێموکراتی کوردستانی ئێران، سەری ڕێز دادەنوێنین بۆ گیانی پاکی شەهیدانی کورد و کوردستان و بنەماڵەکانیان، بە تایبەتی شەهیدانی ڕێبەرمان.\nسڵاو لە ئیرادەی لە شکان نەهاتووی زیندانییانی سیاسیی خۆڕاگر. سڵاوی وەفا بۆ هەموو ئەو تێکۆشەرانە کە لە ڕیزەکانی حیزبی دێموکراتدا تەمەنی خۆیان تەرخان کردووە. سڵاوی ئەمەگداری بۆ کەمئەندامانی ڕیزەکانی کوردایەتی. سڵاوی ئەمەگداری بۆ هێزی پێشمەرگەی کوردستان لە شاخ و لە شار و سەرجەم چین و توێژە نیشتمانپەروەرەکانی کوردستان.\nبە هیوای یەكڕیزی و تەبایی


سەقامگیری و پەرەسەندوویی ناوچە سنووریەکان لە ئەجێندای ڕژدی دەوڵەتی ئێران دا بێت - دیدبان حقوق بشر کردستان ایران\nسەقامگیری و پەرەسەندوویی ناوچە سنووریەکان لە ئەجێندای ڕژدی دەوڵەتی ئێران دا بێت\nساڵانێکە کە خەڵکی ناوچە سنوری و پەرەنەسەندووەکانی وڵات لە دۆخێکی ناگونجاو دا دەژین و کەمترین کەلوپەل و ئامێری ئاسایش و پەروردە و … یان هەیە. ئاو، کارەبا، گاز، ئەنتەرنێت و تەلەفۆن و قوتابخانە و زانکۆ و زۆرێکی دیکە لە نموونەکان هەن کە یا هەر نین یا زۆر کەمن و کۆن و بەکەڵک نەهاتوون.\nبەڵام پرسیار ئەمەیە کە بۆ بەرپرسانی ئێران لەمەڕ ئەرکەکانیان کەمتەرخەمن؟ ئایا خەڵکی ناوچە سنووریەکان بەشێک لە هاوڵاتیانی ئێران نین؟ بەداخەوە گەورەبوونی ناهاوسەنگ و ناوچەکانی ئێران و نەبوونی بەڕێوەبەرایەتی سەرچاوە و خزمەگوزاریەکان، بۆتە هۆی کۆ بوونەوەیان لە تاران و شارە گەورەکان و ئەمەش پشکی شارەکانی دیکەی لەناوچە سنووریەکان گەیاندووتە کەمترین ئاستی خۆی.\nئەم بابەتە چاکسازی تێدا ناکرێت تا کاتێک کە بەڕێوەبەرانی نەتەوەیی و بڕیاردەرانی پلە بەرزی وڵات واتای ڕاستەقینەی پێبدەن و واتە پشت بە چەند لێدوانی سەرەنج ڕاکێش و دەنگ کۆکەر نەبەستن.\nبەڵام تەنانەت لەم مەرجەش دا دەبێت کەسێک هەبێت کە داخواز بکات لە بەرپرسان کە هەڵسن بە تێپەڕاندنی ئەرکەکانیان لاناوچە سنووری و کوردنشینەکان.\nوادیارە، هزری بەڕێوەبەران لە ئاست نەتەوەی دا بەمجۆرەیە کە ئێران واتە تاران و شارە گەورەکان، و ئەمەش ڕێبازیانە و بودجە و سەرچاوە و خزمەتگوزاری بۆ شارەکانی دیکە لەناوچە سنووریەکان بەرچاو ناگرن.\nگەر ئەم بیرکردنەوە نەبوایا ئەوە ئەوڕۆکە لە ناوچە کوردنشینەکان گۆڕانکاری و سەقامگیری و خزمەتگوزاری بوونی دەبوو کە نییە.\nلێرەدا ئەرک و دەوری میدیا و تۆڕە کۆمەڵایەتییەکان لە کەشی ئەنتەرنێت زۆرە و دەبێت لەم پێناوەدا هەنگاوی بەکاریگەر بنێن.\nڕاگەیاندنەکان کە خەمخۆری داهاتووی وڵاتن و توانای سەرەنج ڕاکێشانی بەرپرسان بۆ سەر بابەتەکانیان هەیە باشتر وایە بۆ ئەم بابەتەش سەرنجی بەرپرسان بۆ لای خۆیان ڕاکێشن.\nخەڵکی ناوچە سنووری و کوردنشینەکانیش باشتر وایە لەڕێگای بەکارهێنانی توانای تۆڕە کۆمەڵایەتییەکان و هەڵبەت لە ڕێگاکانی پەیوەندی لەگەڵ دەزگا و بەرپرسانی دەوڵەت لەمەڕ ورووژاندنی پرس و کێشەکانیان، هەوڵ بدەن.\nچاودێر وەک دەزگایەکی مافی مرۆڤی ناوخۆ لەبارەی ئەم پرسانەوە بە بەرپرسانی ئێران دەڵێت کە پەرەسەندوویی و پێشکەوتنی ناوچە سنووریەکان بە هەند وەربگرن و لەم پێناوەدا ڕێکاریش دەخاتە ڕوو.\nگەشەی بازارچە سنووریەکان، سەقامیری و ئاسایش لە کەشی ئیش و کار و هاتنی وەبەرهێنان بۆ ئەم ناوچانە دەتوانێت دیاردەی ناشیرینی کۆڵبەری لابدات کە وەک ئیشێکی درۆیە و گەنجانی ئەم ناوچە بێ خەم خەریکی ئیش و کاریان بن و لەگەڵ خێزان و لە شارەکەی خۆیان ئیش بکەن.\nفریب، ربایش و کشتن کودکان در «جنگ میثاق ملی» و اتحاد پ ک ک و ترکیه\nمنداڵانی “ون بوو”ی ئێرانی/ یۆسف ڕەشیدی خەڵکی بانە


یەڵلا چاوپێکەوتن لەگەڵ فیلیپ جومعەی شێفی عێراقی دانیشتووی لەندەن دەکات - Yalla\nبەبیرت دێتەوە یەکەم جار کە چێشتی عێراقیت خوارد بە منداڵی؟ دەتووانی باسی ئەم ئەزموونەمان بۆ بکەی؟\nچێشتی یاپراج بوو، وەبیرم دێ کاتێ مامۆژن و خاڵۆژنەکانم لەعێراقەوە دەهاتن بەسەعات خەریکی ئامادەکردن و پێچانی یاپراخ بوون، گەڵا مێوو و بیبەر وپیازییان دەپێچایەوە، باوکیشمم وەبیردێت کە بەخۆی و مەنجەڵێکی قەڵبکراوەوە دەهاتە سەر خوان، هیچ کات ئەم یادگاریانە وبۆن و بەرامی ئەم خواردنانەم لەبیرناچێ.\nلای تۆ عێراقی بوونت چی دەگەیەنێ؟\nعێراقی بوونم بایەخێکی زۆری هەیە لای من، بەتایبەت ئەو کاتەی کە گەورەبووم و تێگەیشتم چی لەعێراق روودەدات، بۆیە ویستم لەرێگای خواردنەوە کلتوورومێژووی خێزانەکەم بپارێزم.\nکەی و لە چ شوێنێک فێری لێنانی چێشتی عێراقی بووی؟\nلێرە لە لەندەن رێستورانت و کتێبی تایبەت بەچێشتی عێراقی زۆر کەمە بۆیە من لەرێگای باوکم و ئەندامانی تری خێزانەکەم فێری لێنانی خواردنی عێراقی بووم ، بۆیەش ناچاربووم پشت بە خۆم ببەستم و دەتوانم بڵيم من خۆم خۆمم فێرکردووە، من بە ساڵێک فێری دۆڵمە درووست کردن بووم و هێشتاش هەر خەریکی فێربوونم.\nچۆن وەسفی ئەو رێگایەمان بۆ دەکەی کە تۆی گەیاندۆتە ئێرە؟\nمن بەڕێوەبردن و ئابووریم خوێندووە و بۆ ماوەی ٦ ساڵ لەکەرتی دارایی و بەڕێوەبردنی پشکەکان کارم کردوو، بەڵام لەم ماوەیە هەستم کرد کە حەزو ویستی ڕاستەقیینەی من چێشت لێنان و درووست کردنی خواردنە، بۆیە لە٢٠١٢ بڕیارمدا کەخواردنی عێراقی بخەمە ناو لیستی چێشتخانەکانی لەندەن وتەنانەت جیهانیش!\nکاردانەوەی خەڵکی دەرەوەی عێراق بەرامبەر بەو خواردنانەی تۆ درووستییان دەکەی و خواردنی عێراقی بەشێوەیەکی گشتی چی یە؟\nزۆریان پێ خۆشە، بەتایبەتی کاتێ کووبەی ترشیان بۆ لێدنێم، حەزییان بەتام و بۆن و تەنانەت ڕەنگەکەیەتی، هەرچەند ئەوان هیچ شتێک نازانن سەبارەت بەخواردنی عێراقی بەڵام کاتێ دێنە یەکێ لەئاهەنگەکانی جومعە سەرسام دەبن بەتام و چێژی خوردنی عێراقی.\nئایا هیچ شێفێکی عێراقی سەرچاوەی ئیلهام بووە بۆت؟ بۆچی؟\nنەوال نەسر مامۆستا و هاوڕێیەکی زۆر باش بوو بۆم و زۆر شتی لێوە فێربووم، بەرپرسیاریەتی جیلی کۆن ئەوەیە کەئێمە فێری نهێنی رەسەپییەکان بکات، وەک چۆن بەرپرسیاریەتی جیلی نوێش پرسییارکردن و ئامۆژگاری وەرگرتنە لەوانەی پێش خۆیان.\nئامۆژگاریت بۆ شێفە عێراقی یە تازەکان چی یە؟\nدەبێ شتە گرنگ و سەرەکییەکان فێربن، هەروەها دەبێ سەبرییان هەبێ چوونکە خواردنی عێراقی کاتی زۆری دەوێ، کاتێکیش فێری خواردنێک بوون پێویستە باشترین کەرستە بەکاربهێنێنن.\nچ شتێک خواردنی عێراقی جیادەکاتەوە لەوانی تر؟ بۆ چی؟\nکوببە و قۆزی و مەسکوف، ئەمانە هەمووی خواردنی عێراقین، بەڵام ئەوەی خورادنی عێراقی جیادەکاتە جۆری بەکارهێنانی بەهارات و رەنگی خواردنەکانە، جگە لەوەی ئەم خواردنانە هی سەردەمی سەرەتاوی شارستانییە کۆنەکانن.\nدەتوانی پێمان بڵێی چۆن ئەم خواردنانەت بەخەڵک ناساند؟\nلە٢٠١٢ لەرێگای (@jumakitchen) چێشتخانەی جومعەم دامەزراند، لەرێگای بەکارهێنانی ریکلامی Pop- Ups ەوە لەلیستەکانی لەندەن، بانگهێشتی خەڵکی لەندنم کرد کەئەم خواردنە نوێیانە تاقی بکەنەوە لەرێگای ئەو لیستانەی کەخۆم دام نابوو.\nچ شتێک پاڵی پێوەنای کەخواردنی عێراقی بەخەڵکی لەندەن بناسێنی؟\nمن لەمنداڵیەوە بەم خواردنانە راهاتووم، بەڵام هیچ رێستوورانتێکی عێراقی لەلەندەن نەبوو، بۆیە خەڵکی لەندەن هیچ شتێک سەبارەت بەم خواردنانە نازانن، منیش دەمەوێ ئەمە بگۆڕم.\nکاردانەوەی عێراقی یەکانی لەندەن بەرامبەر خواردنەکانی تۆ چۆن بوو؟\nبیرۆکەکەیان بەلاوە باش بوو، بەڵام هەر عێراقییەک شێوازی خۆی هەیە لەخواردن درووست کردن، بۆ نموونە لەدرووست کردنی کووبە قەبارە و جۆری بەهارات وەکو یەکتر بەکار ناهێنن بەڵام من لە شێوازی خۆم دڵنیام.\nئایا خواردن یان چاڵاکیە رۆشنبیریەکانی تر دەتوانن یارمەتیدەر بن لەسارێژکردنی برینی عێراق؟\nدەکرێ هەنگاوێکی باش بن، چونکە خواردن وەک زمانێکی زانستی دەتوانێت کلتووری جیاواز کۆبکاتەوە، ئەگەر خواردنی عێراقی بتوانێ کە عێراقی وناعێراقی و مەسیحی و سوننەو شیعە کۆبکاتەوە، ئەگەر وابێ کەواتە خواردن دەتوانێ جیهان بگۆڕێ.\nئایا ئەو عێراقییانەی کەڕەسەپییەکانی تۆ بەکاردێنن پێداوەیستیەکانیان دەست دەکەوێ؟\nهەموو پێداویستی یەکان بەردەستن، لەحاڵەتیک بەردەست نەبوون بەدیلەکەیان پێدەڵێم.\nئەم جۆرە خواردنانە بەعێراقییەکان ئاشنایە، تۆ چی نوێت لاهەیە؟\nهیوادارم بتوانم شێوازی نوێ و سەردەمییانەیان پیشان بدەم لەپێشکەش کردنی خواردنە عێراقییەکان.\nshort URL: https://yallairaq.com/ku/kRW1D\nشێفشێفی عێراقیعێراقیفیلیپ جومعەلەندەنچاوپێکەوتن